Yehowa De Akatua Pa Hyɛ Daniel Bɔ\nTie Daniel Nkɔmhyɛ No!\nKENKAN WƆ Albanian Amharic Arabic Armenian (West) Chitonga Croatian Czech Danish Dutch English French German Hindi Hungarian Italian Japanese Kannada Korean Latvian Lithuanian Luganda Malagasy Norwegian Persian Polish Portuguese Punjabi Romanian Russian Samoan Silozi Slovak Slovenian Spanish Sranantongo Swedish Twi Ukrainian Vietnamese Yoruba\n1, 2. (a) Su a ɛho hia bɛn na mmirikatufo hia na wadi nkonim? (b) Ɔkwan bɛn so na ɔsomafo Paulo de asetra mu nokwaredi wɔ Yehowa som mu totoo mmirikatu ho?\nMMIRIKATUFO bi twe ne nan mu na watu mmirika no awie. Wabrɛ yiye, nanso esiane sɛ n’ani tua ne botae no nti, ɔde n’ahoɔden nyinaa bɔ mmɔden sɛ obetwa ɔkwan kakra a aka no. Bere a ɔde n’ahoɔden twe ne nan mu no, otu mmirika no wie koraa! N’anim kyerɛ sɛ ne ho atɔ no na wadi nkonim. Esiane sɛ ogyinaa mu koduu awiei nti, wadi nkonim.\n2 Wɔ Daniel ti 12 awiei no, yehu sɛ odiyifo a wɔdɔ no no rebɛn ne “mmirika”—n’asetra a ɔde som Yehowa no awiei. Bere a ɔsomafo Paulo kaa Yehowa asomfo a wɔtraa ase ansa na Kristosom reba ho nhwɛso ahorow ho asɛm akyi no, ɔkyerɛwee sɛ: “Ne saa nti yɛn nso, sɛ yɛwɔ adansefo mununkum a ɛte sɛɛ a atwa yɛn ho ahyia yi, momma yɛntow adesoa biara adesoa ne bɔne a ɛnkyɛ na etwa yɛn ho si gye yɛn asabawmu no ngu, na yɛmfa boasetɔ ntu aperepere a ɛda yɛn anim no mu mmirika, nhwɛ gyidi mu dikanfo ne ne wiefo Yesu a ɔhwɛɛ anigye a ɛda n’anim tɔɔ ne bo ase huu asɛndua ho amane, na wammu aniwu, na wakɔtra Onyankopɔn ahengua nifa.”—Hebrifo 12:1, 2.\n3. (a) Dɛn na ɛkanyan Daniel ma ɔde ‘boasetɔ tuu mmirika’? (b) Nneɛma abiɛsa a ɛda nsow bɛn na Yehowa bɔfo kaa ho asɛm kyerɛɛ Daniel?\n3 Na Daniel ka “adansefo mununkum” no ho. Ɛda adi sɛ na ɔyɛ obi a ɛsɛ sɛ ɔde ‘boasetɔ tu mmirika,’ na ɔdɔ kɛse a na ɔwɔ ma Onyankopɔn no kanyan no ma ɔyɛɛ saa. Na Yehowa ada nea ɛbɛba wiase nniso horow so daakye ho nsɛm pii adi akyerɛ Daniel, nanso afei Ɔsoma ma wɔde nkuranhyɛ yi brɛ no: “Wo de, kɔ kodu awiei; na wobɛhome, na wobɛsɔre abenya wo kyɛfa wɔ nna no awiei.” (Daniel 12:13, NW) Na Yehowa bɔfo no reka nneɛma abiɛsa a ɛda nsow ho asɛm akyerɛ Daniel: (1) ɛsɛ sɛ Daniel “kɔ kodu awiei,” (2) ‘ɔbɛhome,’ na (3) daakye ‘ɔbɛsan asɔre.’ Ɔkwan bɛn so na nsɛm yi betumi ahyɛ Kristofo nkuran nnɛ ma wɔagyina mu akodu nkwa ho mmirika no awiei?\n“KƆ KODU AWIEI”\n4. Na dɛn na Yehowa bɔfo kyerɛ bere a ɔkae sɛ “kɔ kodu awiei” no, na dɛn nti na ɛno betumi ayɛ asɛnnennen ama Daniel?\n4 Na ɔbɔfo no kyerɛ dɛn bere a ɔka kyerɛɛ Daniel sɛ: “Enti kɔ kodu awiei” no? Ɛyɛ dɛn awiei? Esiane sɛ na aka kakraa bi ma Daniel adi mfe 100 nti, ɛda adi sɛ na asɛm yi fa n’ankasa nkwa awiei a na ɛbɛyɛ sɛ abɛn yiye no ho. * Na ɔbɔfo no rehyɛ Daniel nkuran sɛ ɔmfa nokwaredi nnyina mu nkodu ne wuda. Nanso na saayɛ renyɛ mmerɛw ankasa. Na Daniel atra ase ahu sɛ wɔatu Babilon agu na Yudafo nnommum nkaefo no asan kɔ Yuda ne Yerusalem. Ɛbɛyɛ sɛ ɛmaa odiyifo akwakoraa no ani gyei pii. Nanso, kyerɛwtohɔ biara nni hɔ a ɛkyerɛ sɛ otuu saa kwan no bi. Ebia saa bere no na wanyin dodo na na onni ahoɔden. Anaasɛ ebia na Yehowa pɛ sɛ ɔkɔ so tra Babilon. Sɛnea ɛte biara no, yɛbɛpɛ sɛ yehu sɛ ebia Daniel werɛ howee wɔ ɔkwan bi so bere a ne manfo gyaw no kɔɔ Yuda man mu no.\n5. Dɛn na ɛkyerɛ sɛ Daniel gyinaa mu koduu awiei?\n5 Akyinnye biara nni ho sɛ asɛm a ɔbɔfo no de ayamye kae sɛ: “Kɔ kodu awiei” no hyɛɛ Daniel den yiye. Ebetumi akae yɛn nsɛm a Yesu Kristo kae no bɛyɛ mfe ahansia akyi no: “Nea obegyina akodu awiei no, ɔno na wobegye no.” (Mateo 24:13) Akyinnye biara nni ho sɛ saa na Daniel yɛe. Ogyinaa mu koduu awiei, na ɔde nokwaredi tuu nkwa ho mmirika no wiei koraa. Ɛno betumi ayɛ ade biako a enti wɔka ne ho asɛmpa wɔ Onyankopɔn Asɛm mu akyiri yi no. (Hebrifo 11:32, 33) Dɛn na etumi maa Daniel gyinaa mu koduu awiei? N’asetra ho kyerɛwtohɔ boa yɛn ma yenya mmuae no.\nGYINA A OGYINAA MU SƐ ONYANKOPƆN ASƐM SUANI\n6. Yɛyɛ dɛn hu sɛ na Daniel yɛ Onyankopɔn Asɛm suani a ɔyɛ nsi?\n6 Daniel de, na gyina a obegyina mu akodu awiei no hwehwɛ sɛ ɔkɔ so sua Onyankopɔn bɔhyɛ ahorow a ɛyɛ anigye no ho ade na odwen ho yiye. Yenim sɛ na Daniel yɛ obi a n’ani gye Onyankopɔn Asɛm sua ho yiye. Sɛ ɛnte saa a, anka ɛbɛyɛ dɛn na wahu bɔ a Yehowa hyɛɛ Yeremia sɛ nnommumfa no bedi mfe 70 no? Daniel ankasa kyerɛwee sɛ: “Menam nhoma ahorow so huu mfe no dodow.” (Daniel 9:2, NW; Yeremia 25:11, 12) Akyinnye biara nni ho sɛ Daniel hwehwɛɛ Onyankopɔn Asɛm mu nhoma ahorow a na ɛwɔ hɔ saa bere no mu. Ɛda adi sɛ Mose, Dawid, Salomo, Yesaia, Yeremia, Hesekiel nhoma—nea Daniel nsa kae biara—ma onyaa nea ɔde anigye kenkan nnɔnhwerew pii na odwennwen ho.\n7. Sɛ yɛde yɛn bere yi toto Daniel nna no ho a, mfaso horow bɛn na yenya fi Onyankopɔn Asɛm sua no mu?\n7 Ɛho hia sɛ yesua Onyankopɔn Asɛm dwennwen ho na ama yɛatumi anya boasetɔ nnɛ. (Romafo 15:4-6; 1 Timoteo 4:15) Na yɛwɔ Bible mũ no nyinaa a sɛnea Daniel nkɔmhyɛ ahorow nyaa mmamu wɔ mfehaha pii akyi no ho kyerɛwtohɔ wom. Afei nso, ɛyɛ nhyira ma yɛn sɛ yɛte “awiei bere” a wɔhyɛɛ ho nkɔm wɔ Daniel 12:4 no mu. Wɔ yɛn bere yi so no, wɔama wɔn a wɔasra wɔn no anya honhom fam nhumu, na wɔhyerɛn sɛ nokware akanea wɔ wiase a aduru sum yi mu. Esiane eyi nti, yenim nea Daniel nhoma no mu nkɔmhyɛ ahorow a emu dɔ na emu bi asete yɛ den ma no no kyerɛ ma yɛn nnɛ. Enti, ma yɛnkɔ so nsua Onyankopɔn Asɛm da biara, na yemmmu eyinom mu biara adewa da. Saayɛ bɛboa yɛn ma yɛagyina mu.\nDANIEL ANNYAE MPAEBƆ\n8. Nhwɛso bɛn na Daniel yɛe wɔ mpaebɔ ho?\n8 Mpaebɔ nso boaa Daniel ma ogyinaa mu koduu awiei. Na ɔkɔ Yehowa Nyankopɔn anim da biara de koma a gyidi ne ahotoso ayɛ no ma ne no kɔkasa pefee. Na onim sɛ Yehowa yɛ “mpaebɔ tiefo.” (Dwom 65:2; fa toto Hebrifo 11:6 ho.) Bere a na awerɛhow ahyɛ Daniel koma so wɔ Israel atuatew ho no, ɔkaa sɛnea ɔte nka kyerɛɛ Yehowa. (Daniel 9:4-19) Bere a Dario hyɛɛ mmara mpo sɛ ɔno nkutoo na wommisa biribi mfi ne hɔ nnafua 30 no, Daniel amma ɛno amma wannyae sɛ ɔbɛbɔ Yehowa Nyankopɔn mpae. (Daniel 6:10) So ɛnka yɛn koma sɛ yɛbɛyɛ akwakoraa nokwafo no ho mfonini wɔ yɛn adwenem sɛ ɔde akokoduru gyina amoa a agyata ayɛ mu ma mu sen sɛ anka ɔbɛpo hokwan a ɛsom bo a ɛne mpaebɔ no? Akyinnye biara nni ho sɛ Daniel dii nokware koduu n’awiei, na ofi koma mu bɔɔ Yehowa mpae da biara.\n9. Dɛn nti na ɛnsɛ sɛ yebu hokwan a yɛwɔ sɛ yɛbɛbɔ mpae no adewa?\n9 Mpaebɔ yɛ adeyɛ tiawa bi. Ɛkame ayɛ sɛ yebetumi abɔ mpae bere biara, wɔ baabiara, denneennen anaasɛ brɛoo. Nanso, mommma ɛmmma sɛ yebebu hokwan a ɛsom bo yi adewa da. Bible no de mpaebɔ bata boasetɔ, animia, ne wɛn a yɛbɛwɛn wɔ honhom fam ho. (Luka 18:1; Romafo 12:12; Efesofo 6:18; Kolosefo 4:2) So ɛnyɛ nwonwa sɛ yetumi ne onipa a ɔkorɔn sen biara wɔ amansan no mu di nkitaho bere nyinaa? Na otie! Kae bere a Daniel bɔɔ mpae na Yehowa somaa ɔbɔfo bi de kyerɛe sɛ watie no. Ɔbɔfo no bedui bere a na Daniel da so ara rebɔ mpae no! (Daniel 9:20, 21) Ebia yɛn bere yi nyɛ bere a abɔfo yɛ nsrahwɛ a ɛte saa, nanso Yehowa nsakrae. (Malaki 3:6) Sɛnea otiee Daniel mpaebɔ no, saa ara na obetie yɛn de nso. Na bere a yɛbɔ mpae no, yɛbɛbɛn Yehowa kɛse, na yɛne no benya abusuabɔ a ɛbɛboa yɛn ma yɛagyina mu akodu awiei sɛnea Daniel yɛe no.\nGYINA A OGYINAA MU SƐ ONYANKOPƆN ASƐM KYERƐKYERƐFO\n10. Dɛn nti na Daniel buu no sɛ Onyankopɔn Asɛm mu nokware a ɔbɛkyerɛkyerɛ no ho hia ma no?\n10 Na ɛsɛ sɛ Daniel “kɔ kodu awiei” wɔ ɔkwan foforo so. Na ɛsɛ sɛ ogyina mu sɛ nokware no kyerɛkyerɛfo. Ne werɛ amfi da sɛ na ɔka nnipa a wɔapaw wɔn a Kyerɛwnsɛm no aka wɔn ho asɛm sɛ: “Mone m’adansefo, [Yehowa, NW] na ose, ne m’akoa a mayi no no” ho. (Yesaia 43:10) Daniel yɛɛ nea obetumi biara sɛ ɔbɛyɛ saa. Ɛbɛyɛ sɛ na adwuma a ɛsɛ sɛ ɔyɛ no fã bi ne sɛ ɔbɛkyerɛkyerɛ n’ankasa manfo a na wɔwɔ nnommumfa mu wɔ Babilon no. Yennim sɛnea ɔne ne mfɛfo Yudafo dii ho nsɛm pii, gye abusuabɔ a na ɔne nnipa baasa a ɔfrɛɛ wɔn “ne mfɛfo no”—Hanania, Misael, ne Asaria wɔ no. (Daniel 1:7; 2:13, 17, 18) Ɛda adi sɛ wɔn adamfofa a na emu yɛ den no yɛɛ pii de boaa wɔn mu biara ma otumi gyinaa mu. (Mmebusɛm 17:17) Na Daniel a Yehowa ama wanya nhumu soronko no wɔ pii a ɔde kyerɛkyerɛɛ ne nnamfo no. (Daniel 1:17) Nanso na ɔwɔ afoforo a ɛsɛ sɛ ɔkyerɛkyerɛ wɔn nso.\n11. (a) Dɛn na na ɛda nsow wɔ Daniel adwuma ho? (b) Ɔkwan bɛn so na Daniel tuu mpɔn wɔ ne dwumadi a ɛda nsow no ho?\n11 Na adwuma biako a Daniel yɛ sen odiyifo biara ne sɛ obedi Amanaman mu nnipa atitiriw adanse. Ɛwom sɛ mpɛn pii no na ɛsɛ sɛ ɔka nsɛm a atumfoɔ yi mpɛ kyerɛ wɔn de, nanso ɔne wɔn anni te sɛ nea wɔn ho yɛ no ahi anaasɛ wɔba fam sen no wɔ ɔkwan bi so. Ɔde obu ne ahokokwaw kasa kyerɛɛ wɔn. Na ebinom—te sɛ amantam ahene ahoɔyawfo ne atirisopamfo no—wɔ hɔ a wɔpɛe sɛ wɔsɛe Daniel. Nanso, abirɛmpɔn afoforo nyaa obu maa no. Esiane sɛ Yehowa maa Daniel tumi kyerɛkyerɛɛ ahintasɛm a ɛmaa ahene ne anyansafo ho dwiriw wɔn no ase nti, odiyifo no nyaa din kɛse. (Daniel 2:47, 48; 5:29) Ɛyɛ ampa sɛ bere a na ɔrebɔ akwakoraa no wantumi anyɛ pii sɛnea ɔyɛe wɔ ne mmeranteberem no. Nanso akyinnye biara nni ho sɛ okoduu n’awiei a na ɔda so ara de nokwaredi hwehwɛ ɔkwan biara a obetumi afa so asom sɛ ne Nyankopɔn a ɔdɔ no no dansefo.\n12. (a) Nkyerɛkyerɛ adwuma bɛn na yɛyɛ sɛ Kristofo nnɛ? (b) Yɛbɛyɛ dɛn atumi adi Paulo afotu a ese ‘yɛnnantew nyansam wɔn a wɔwɔ akyiri no fam’ no so?\n12 Yebetumi anya ayɔnkofo anokwafo a wɔbɛboa yɛn ma yɛagyina mu wɔ Kristofo asafo no mu nnɛ, sɛnea Daniel ne n’ayɔnkofo baasa no boaa wɔn ho wɔn ho no. Yɛkyerɛkyerɛ yɛn ho yɛn ho nso, na “yɛhyɛ yɛn ho yɛn ho nkuran.” (Romafo 1:11, 12, NW) Te sɛ Daniel no, yɛwɔ ahyɛde sɛ yebedi wɔn a wonnye nni no adanse. (Mateo 24:14; 28:19, 20) Enti, ɛho hia sɛ yɛma yɛn ho kokwaw yiye na yɛatumi ‘akura nokwasɛm no mu pɛpɛɛpɛ’ bere a yɛka Yehowa ho asɛm kyerɛ nkurɔfo no. (2 Timoteo 2:15) Na sɛ yetie ɔsomafo Paulo afotu yi a, ɛbɛboa: “Monnantew nyansam wɔn a wɔwɔ akyiri no fam.” (Kolosefo 4:5) Adwene a ɛkari pɛ a yebenya wɔ wɔn a ɛsono wɔn gyidi ho no ka nyansa a ɛte saa no ho. Yemmu saafo no animtiaa, na yemmu yɛn ho sɛ yɛkorɔn sen wɔn. (1 Petro 3:15) Mmom no, yɛbɔ mmɔden sɛ yɛbɛma wɔanya nokware no ho anigye bere a yɛde Onyankopɔn Asɛm di dwuma anifere ne ahokokwaw so sɛnea ɛbɛyɛ na yɛadu wɔn komam no. Sɛ yɛn nsa tumi ka obi a, hwɛ sɛnea eyi ma yenya anigye! Akyinnye biara nni ho sɛ anigye a ɛte saa no boa yɛn ma yegyina mu sɛnea Daniel yɛe no.\n13, 14. Dɛn nti na hwɛ a na Babilonfo hwɛ kwan sɛ wobewuwu no yii wɔn mu pii hu, na ɔkwan bɛn so na ɛsono adwene a na Daniel kura?\n13 Afei ɔbɔfo no maa Daniel awerɛhyem sɛ: ‘Wobɛhome.’ (Daniel 12:13) Dɛn na saa asɛm no kyerɛ? Na Daniel nim sɛ obewu. Owu yɛ ade a ɔdesani biara ntumi nkwati, efi Adam bere so de besi yɛn bere so. Bible frɛ owu sɛ “ɔtamfo” ma ɛfata. (1 Korintofo 15:26) Nanso, na ɛsono sɛnea Daniel bu owu a ɔhwɛɛ kwan sɛ ɛbɛto no no wɔ sɛnea Babilonfo a na ɔne wɔn te no nyinaa bu no no. Wɔ wɔn a na wɔde wɔn ho ahyɛ atoro anyame bɛyɛ 4,000 som hwanyann no mu fee fam no, na owu kyerɛ ahude pii ma wɔn. Na wogye di sɛ wɔ owu akyi no, wɔn a wɔannya anigye wɔ asetra mu anaa wowuu atɔfo wu no dan ahonhom werɛdifo a wɔhaw ateasefo. Na Babilonfo gye di nso sɛ awufo atrae bi a ɛyɛ hu, a abɔde a wɔn ho yɛ hu a wɔte sɛ nnipa ne mmoa te hɔ wɔ hɔ.\n14 Na owu nkyerɛ saa nneɛma no mu biara mma Daniel. Mfehaha pii ansa na Daniel bere no reba no, na wɔde honhom aka Ɔhene Salomo ma wakyerɛw sɛ: “Awufo de, wonnim biribiara.” (Ɔsɛnkafo 9:5) Na odwontofo no ato owufo ho dwom sɛ: “Ne honhom fi kɔ, ɔsan kɔ ne dɔte mu, da no ara, ne tirim a ɔbobɔe yera.” (Dwom 146:4) Enti na Daniel nim sɛ asɛm a ɔbɔfo no ka kyerɛɛ no no bɛbam. Owu kyerɛ ɔhome. Adwene, ɛyawdi, ayayade—abɔde a wɔn ho yɛ hu biara nni hɔ. Yesu Kristo kaa saa ara bere a Lasaro wui no. Ɔkae sɛ: “Yɛn adamfo Lasaro kɔhome.”—Yohane 11:11, NW.\n15. Ɔkwan bɛn so na owuda betumi ayɛ nea eye sen awoda?\n15 Susuw ade foforo nti a hwɛ a na Daniel rehwɛ kwan sɛ obewu no amma wansuro no ho. Onyankopɔn Asɛm ka sɛ: “Din pa ye sen ngo pa, na owuda ye sen awoda.” (Ɔsɛnkafo 7:1) Ɛbɛyɛ dɛn na owuda a ɛda adi pefee sɛ ɛyɛ awerɛhow bere betumi ayɛ nea eye sen awoda a ɛyɛ anigye? Mmuae no wɔ “din” no mu. “Ngo pa” bo betumi ayɛ den yiye. Bere bi Lasaro nuabea Maria de ngo huamhuam a ne bo bɛyɛ afe biako akatua sraa Yesu nan ho! (Yohane 12:1-7) Ɔkwan bɛn so na din kɛkɛ betumi asom bo kɛse saa? Hela Septuagint no ka wɔ Ɔsɛnkafo 7:1 sɛ “din pa.” Ɛnyɛ din no kɛkɛ na ɛsom bo kɛse na mmom nea egyina hɔ ma no. Sɛ wɔwo obi a, ne nipasu ne su horow mma onnye din, onni nnwuma pa ho kyerɛwtohɔ ne biribi pa biara a wɔde bɛkae no. Nanso wɔ ne nkwa awiei no, din no da nneɛma yi nyinaa adi. Na sɛ Onyankopɔn bu no sɛ ɛyɛ din pa a, na ɛsom bo koraa sen honam fam ahode biara a otumi nyae.\n16. (a) Ɔkwan bɛn so na Daniel bɔɔ mmɔden sɛ obenya din pa wɔ Onyankopɔn anim? (b) Dɛn nti na na Daniel betumi akɔhome a ɔwɔ ahotoso a edi mu sɛ watumi anya din pa wɔ Yehowa anim?\n16 Daniel yɛɛ nea obetumi biara wɔ ne nkwa nna nyinaa mu na ama wanya din pa wɔ Onyankopɔn anim, na Yehowa ammu n’ani angu eyi mu biara so. Ɔhwɛɛ Daniel na ɔpɛɛpɛɛ ne koma mu. Na Onyankopɔn ayɛ pii ama Ɔhene Dawid a ɔtoo dwom yi: “[Yehowa, NW], wohwehwɛ me mu, na wuhu me. Wo na wunim m’asetra ne me sɔre, wuhu m’adwenem akyirikyiri.” (Dwom 139:1, 2) Nokwarem no, na Daniel nyɛ pɛ. Na ɔyɛ ɔbɔnefo Adam aseni ne ɔman a bɔne wɔ wɔn ho muni. (Romafo 3:23) Nanso Daniel nuu ne ho wɔ ne bɔne ho na ɔbɔɔ mmɔden sɛ ɔne ne Nyankopɔn bɛnantew wɔ ɔkwan a ɛteɛ so. Enti na odiyifo nokwafo no betumi anya ahotoso sɛ Yehowa de ne bɔne befiri no na ɔmfa nhyɛ ne mu. (Dwom 103:10-14; Yesaia 1:18) Yehowa paw sɛ ɔbɛkae n’asomfo anokwafo nnwuma pa. (Hebrifo 6:10) Ne saa nti, Yehowa bɔfo frɛɛ Daniel mprenu sɛ “ɔdɔfo.” (Daniel 10:11, 19) Eyi kyerɛ sɛ na Daniel yɛ obi a Onyankopɔn dɔ no. Na Daniel betumi de akomatɔyam akɔhome, a onim sɛ wanya din pa wɔ Yehowa anim.\n17. Dɛn nti na egye ntɛmpɛ sɛ yenya din pa wɔ Yehowa anim nnɛ?\n17 Yɛn mu biara betumi abisa sɛ, ‘So manya din pa wɔ Yehowa anim?’ Yɛte amanehunu bere mu. Ɛnyɛ sɛ yɛreyi obi hu na mmom nokwasɛm no ara na yɛreka sɛ obiara betumi awu bere biara. (Ɔsɛnkafo 9:11) Ɛnde, hwɛ sɛnea ɛho hia yɛn mu biara sɛ ɔbɛbɔ ne tirim sɛ obenya din pa wɔ Onyankopɔn anim nnɛ ara, a ɔntwentwɛn ne nan ase. Sɛ yɛyɛ saa a, ɛho nhia sɛ yesuro owu. Ɛyɛ ɔhome kɛkɛ—te sɛ nna. Na te sɛ nna no, obi nyan wɔ ɛno akyi!\n18, 19. (a) Dɛn na na ɔbɔfo no kyerɛ bere a ɔka siei sɛ Daniel ‘bɛsɔre’ daakye no? (b) Dɛn nti na ɛbɛyɛ sɛ na Daniel nim owusɔre anidaso no?\n18 Daniel nhoma no de bɔ ahorow a ɛyɛ anigye sen biara a Onyankopɔn ahyɛ onipa pɛn no mu biako na ewie. Yehowa bɔfo no ka kyerɛɛ Daniel sɛ: “Wobɛsɔre abenya wo kyɛfa wɔ nna no awiei.” Na dɛn na ɔbɔfo no rekyerɛ? Esiane sɛ ‘ɔhome’ a ɔkaa ho asɛm nkyɛe no kyerɛ owu nti, na bɔhyɛ a ɛne sɛ Daniel ‘bɛsɔre’ wɔ bere bi akyi no betumi akyerɛ ade biako pɛ—owusɔre! * Nokwarem no, nhomanimfo bi akyerɛ sɛ Daniel ti 12 na ɛka owusɔre ho asɛm a emu da hɔ pefee a edi kan wɔ Hebri Kyerɛwnsɛm no mu. (Daniel 12:2) Nanso, wɔadi mfomso wɔ eyi mu. Na Daniel nim owusɔre anidaso no yiye.\n19 Sɛ nhwɛso no, akyinnye biara nni ho sɛ na Daniel nim asɛm yi a Yesaia akyerɛw wɔ mfe ahanu a atwam no mu no: “W’awufo benya nkwa, m’afunu bɛsɔre; munnyan nto ahurusi dwom, mo a mote mfutuma mu, . . . na asase beyi nsamanfo [awufo, NW] agu.” (Yesaia 26:19) Bere tenten ansa na ɔreka eyi no, na Yehowa ama Elia ne Elisa tumi ma wɔde anyan nnipa ankasa. (1 Ahene 17:17-24; 2 Ahene 4:32-37) Ansa na wɔbɛyɛ eyi mpo no, na odiyifo Samuel maame Hana aka dedaw sɛ Yehowa tumi nyan nnipa fi Sheol, ɔdamoa mu. (1 Samuel 2:6) Ansa na ɔno nso reka asɛm yi no, na ɔnokwafo Hiob nso aka n’ankasa anidaso ho asɛm sɛ: “Sɛ onipa wu a, so ɔbɛtra ase bio? Anka m’akodi nna nyinaa mɛtwɛn akosi sɛ me sakra bɛba. Anka wobɛfrɛ, na me nso magye wo so, anka w’ani begyina wo nsa ano adwuma no.”—Hiob 14:14, 15.\n20, 21. (a) Owusɔre bɛn na Daniel wɔ awerɛhyem sɛ wɔbɛma wanya bi? (b) Ɔkwan bɛn so na owusɔre wɔ Paradise no bɛba?\n20 Te sɛ Hiob no, na Daniel wɔ nea obegyina so anya ahotoso sɛ Yehowa benya ɔpɛ ankasa sɛ ɔde no bɛsan aba nkwa mu daakye. Bio nso, ɛbɛyɛ sɛ onyaa awerɛkyekye kɛse sɛ ɔtee sɛ honhom abɔde tumfoɔ bi si saa anidaso no so dua. Yiw, Daniel bɛsɔre wɔ “atreneefo sɔre” a ɛbɛba wɔ Kristo Mfirihyia Apem Nniso mu no mu. (Luka 14:14) Ɛbɛyɛ sɛ dɛn ama Daniel? Onyankopɔn Asɛm ka eyi ho asɛm pii kyerɛ yɛn.\n21 Yehowa ‘nyɛ sakasakayɛ Nyankopɔn, na mmom asomdwoe de.’ (1 Korintofo 14:33) Ɛnde, ɛda adi sɛ owusɔre a ɛbɛba wɔ Paradise no bɛyɛ nnidiso nnidiso. Ebia bere bi betwam wɔ Harmagedon akyi ansa na afi ase. (Adiyisɛm 16:14, 16) Saa bere no na wɔayi nneɛma nhyehyɛe dedaw yi ho biribiara a aka afi hɔ na wɔayɛ ahosiesie a ɛbɛma yɛagye awufo. Bible no de nhwɛso yi ma wɔ sɛnea wobenyan awufo nnidiso nnidiso no ho sɛ: “Na obiara wɔ ne dibea.” (1 Korintofo 15:23) Ebetumi aba sɛ, sɛ ‘owusɔre a wɔn a wɔteɛ ne wɔn a wɔnteɛ benya’ no du a, wobenyan atreneefo no kan. (Asomafo no Nnwuma 24:15) Saa kwan no so no, tete mmarima anokwafo te sɛ Daniel betumi aboa ma wɔadi asase so nsɛm, a “wɔn a wɔnteɛ” ɔpepepem pii a wobenyan wɔn aba nkwa mu a wɔbɛkyerɛkyerɛ wɔn ka ho no ho dwuma.—Dwom 45:16.\n22. Nsɛmmisa bɛn na ɛda adi sɛ Daniel bɛpɛ sɛ onya ho mmuae?\n22 Ansa na Daniel bɛyɛ krado adi asɛyɛde a ɛte saa ho dwuma no, akyinnye biara nni ho sɛ obenya nsɛm bi abisa. Anyɛ yiye koraa no, ɔkaa nkɔmhyɛ ahorow a emu dɔ a wɔde maa no no bi ho asɛm sɛ: “Metee, na manhu ase.” (Daniel 12:8) Hwɛ anigye araa a obenya bere a awiei koraa no ɔte ɔsoro ahintasɛm ahorow yi ase no! Akyinnye biara nni ho sɛ ɔbɛpɛ sɛ ɔte Mesia no ho nsɛm nyinaa. Daniel de anigye besua sɛnea wiase tumi no fi ne bere so bedii tumi nnidiso nnidiso de beduu yɛn ankasa bere so, ne nnipa ko a “ɔsorosoroni no akronkronfo” anokwafo—a wogyinaa ɔtaa a wohyiae wɔ “awiei bere” no mu no—yɛ, ne ɔsɛe koraa a Onyankopɔn Mesia Ahenni no de baa nnipa ahenni nyinaa so no.—Daniel 2:44; 7:22; 12:4.\nDANIEL KYƐFA—NE WO DE—WƆ PARADISE!\n23, 24. (a) Ɔkwan bɛn so na wiase a Daniel benya owusɔre wom no bɛyɛ soronko wɔ nea na onim no ho? (b) So Daniel bɛtra Paradise, na yɛyɛ dɛn hu?\n23 Daniel bɛpɛ sɛ ohu wiase a ɔbɛtra mu saa bere no—wiase a ɛyɛ soronko koraa wɔ ne bere so de ho ho nsɛm. Na akodi ne nhyɛso biara a ɛsɛee wiase a na onim no afi hɔ. Na awerɛhow, ɔyare ne owu nni hɔ bio. (Yesaia 25:8; 33:24) Nanso aduan bebu so, yebenya adan pii, na obiara benya adwuma a ɛma akomatɔyam. (Dwom 72:16; Yesaia 65:21, 22) Adesamma bɛyɛ abusua biako a wɔwɔ anigye.\n24 Akyinnye biara nni ho sɛ Daniel bɛtra saa wiase no mu. Ɔbɔfo no ka kyerɛɛ no sɛ: “Wobɛsɔre abenya wo kyɛfa.” Hebri asɛmfua a wɔkyerɛɛ ase wɔ ha sɛ “kyɛfa” no ne asɛmfua koro no ara a wɔde gyina hɔ ma asase a wɔatwitwa. * Ɛbɛyɛ sɛ na Daniel nim Hesekiel nkɔmhyɛ a ɛkyerɛ sɛnea wɔkyekyɛɛ asase a wɔsan de maa Israel no mu no. (Hesekiel 47:13–48:35) Dɛn na Hesekiel nkɔmhyɛ no kyerɛ wɔ mmamu a ebenya wɔ Paradise ho no mu? Ɛne sɛ Onyankopɔn nkurɔfo nyinaa benya trabea wɔ Paradise, na wɔbɛkyekyɛ asase no pɛpɛɛpɛ sɛnea ɛfata. Nokwarem no, ɛnyɛ asase kɛkɛ na Daniel benya wɔ Paradise. Nea ɔbɛyɛ wɔ Onyankopɔn atirimpɔw mu wɔ hɔ ka ho. Nea ɛbɛyɛ biara Daniel nsa bɛka akatua a wɔde hyɛɛ no bɔ no.\n25. (a) Asetra wɔ Paradise ho anidaso ahorow a w’ani gye ho no bi ne nea ɛwɔ he? (b) Dɛn nti na yebetumi aka sɛ Paradise na ɛsɛ sɛ adesamma tra mu?\n25 Na wo kyɛfa nso ɛ? Bɔhyɛ koro yi ara betumi afa wo ho. Yehowa pɛ sɛ nnipa asoɔmmerɛfo ‘sɔre’ nya wɔn kyɛfa ne trabea wɔ Paradise. Susuw ho hwɛ! Akyinnye biara nni ho sɛ w’ani begye sɛ wubehyia Daniel ankasa ne mmarima ne mmea anokwafo afoforo a wɔtraa ase wɔ Bible mmere mu no. Afei nso, wobenyan afoforo pii afi awufo mu, na ebehia sɛ wɔkyerɛkyerɛ wɔn na wɔahu Yehowa Nyankopɔn na wɔadɔ no. Twa no mfonini wɔ w’adwenem sɛ woresiesie asase no so de aboa ma asan adan paradise a nneɛma a ɛyɛ fɛ a ɛrensɛe da wom. Fa no sɛ Yehowa rekyerɛkyerɛ wo na woresua sɛnea wobɛtra ase wɔ ɔkwan a ɔpɛe sɛ adesamma tra ase no so. (Yesaia 11:9; Yohane 6:45) Yiw, wowɔ trabea wɔ Paradise. Ɛwom sɛ ebia Paradise no bɛma ebinom ho adwiriw wɔn de, nanso kae sɛ mfiase no Yehowa yɛɛ adesamma sɛ wɔntra beae a ɛte saa. (Genesis 2:7-9) Saa kwan no so no, Paradise yɛ asase so nnipa ɔpepem pii trabea ankasa. Ɛhɔ ne wɔn fie. Ɛhɔ a yɛbɛkɔ no te sɛ nea yɛrekɔ fie.\n26. Ɔkwan bɛn so na Yehowa gye tom sɛ ɛnyɛ mmerɛw mma yɛn sɛ yɛbɛtwɛn nhyehyɛe yi awiei?\n26 Sɛ yesusuw eyi nyinaa ho a, anisɔ hyɛ yɛn koma ma, ɛnte saa? So w’ankasa wo kɔn nnɔ sɛ wobɛkɔ hɔ? Ɛnde, ɛnyɛ nwonwa sɛ Yehowa Adansefo pɛ sɛ wohu bere a nneɛma nhyehyɛe yi bɛba n’awiei! Ɛnyɛ mmerɛw sɛ yɛbɛtwɛn. Yehowa nim saa, enti ɔhyɛ yɛn nkuran sɛ ‘yɛntwɛn awiei no ara,’ ‘sɛ ɛtwentwɛn ase mpo a.’ Ɔkyerɛ sɛ ebia ɛbɛyɛ te sɛ nea akyɛ wɔ yɛn ani so, efisɛ ɔma yɛn awerɛhyem wɔ kyerɛwsɛm yi ara mu sɛ: “Ɛrenka akyiri.” (Habakuk 2:3; fa toto Mmebusɛm 13:12 ho.) Yiw, awiei no bɛba wɔ bere a wɔahyɛ no mu pɛpɛɛpɛ.\n27. Dɛn na ɛsɛ sɛ woyɛ na woagyina Onyankopɔn anim daa nyinaa?\n27 Dɛn na ɛsɛ sɛ woyɛ bere a awiei no bɛn no? Te sɛ Yehowa diyifo Daniel a ɔdɔ no no, fa nokwaredi gyina mu. Fa nsiyɛ sua Onyankopɔn Asɛm. Fi koma mu bɔ mpae. Fi ɔdɔ mu ne wo mfɛfo gyidifo mmɔ. Fa nnamyɛ kyerɛkyerɛ afoforo nokware no. Bere a nneɛma nhyehyɛe bɔne yi awiei bɛn yiye da biara no, kɔ so si wo bo sɛ wobɛyɛ Ɔsorosoroni no somfo nokwafo ne obi a ɔka N’asɛm kyerɛ denneennen. Tie Daniel nkɔmhyɛ no ɔkwan biara so! Na ɛmmra sɛ Amansan Hene Yehowa bɛma woanya hokwan de anigye agyina n’anim daa nyinaa!\n[Ase hɔ nsɛm]\n^ nky. 4 Na wɔde Daniel kɔ nnommumfa mu wɔ Babilon wɔ 617 A.Y.B. mu, bere a ɛbɛyɛ sɛ na ɔyɛ aberantewaa no. Onyaa anisoadehu yi wɔ Kores afe a ɛto so abiɛsa, anaasɛ 536 A.Y.B. mu.—Daniel 10:1.\n^ nky. 18 Sɛnea The Brown-Driver-Briggs Hebrew and English Lexicon kyerɛ no, Hebri asɛmfua a ɛkyerɛ ‘sɔre’ a wɔde di dwuma wɔ ha no kyerɛ “obi a wonyan no wɔ ne wu akyi.”\n^ nky. 24 Hebri asɛmfua no ne asɛmfua ma “mmosea,” abo nketenkete a na wɔde bɔ ntonto no sɛ. Ɛtɔ mmere bi a, wɔbɔ ntonto yi kyekyɛ asase. (Numeri 26:55, 56) A Handbook on the Book of Daniel ka sɛ nea asɛmfua no kyerɛ wɔ ha ne “ade a (Onyankopɔn) ayi ato hɔ ama obi.”\nDƐN NA WUHUI?\n• Dɛn na ɛboaa Daniel ma ogyinaa mu koduu awiei?\n• Dɛn nti na hwɛ a na Daniel hwɛ kwan sɛ obewu no amma wansuro?\n• Ɔkwan bɛn so na bɔ a ɔbɔfo no hyɛɛ Daniel sɛ ‘ɔbɛsɔre abenya ne kyɛfa’ no bɛbam?\n• Ɔkwan bɛn so na w’ankasa woanya Daniel nkɔmhyɛ a woatie no so mfaso?\n[Mfonini nkutoo na ɛwɔ kratafa 307]\n[Kratafa 318 mfonini]\nTe sɛ Daniel no, so wutie Onyankopɔn nkɔmhyɛsɛm?\nShare Share Yehowa De Akatua Pa Hyɛ Daniel Bɔ\ndp ti 18 kr. 306-319\nDaniel Nhoma no ne Wo\nDaniel—Nhoma a Wɔredi N’asɛm\nWɔsɔɔ Wɔn Hwɛe—Nanso Wodii Yehowa Nokware!\nOhoni Kɛse Bi Sɔre ne N’asehwe\nOgya Antumi Ansɛe Wɔn Gyidi\nDua Kɛse no Ho Ahintasɛm Asekyerɛ\nNsɛmfua Anan a Ɛsakraa Wiase No\nWogyee No Fii Gyata Anom!\nHena na Obedi Wiase So?\nHena na Obetumi Asɔre Ahyɛ Ahene mu Hene No?\nWɔkyerɛ Bere a Mesia No Bɛba\nOnyankopɔn Somafo Hyɛ No Den\nAhene Baanu a Wɔredi Ako\nNnipa Ko a Ahene Baanu no Yɛ Sakra\nAhene a Wɔn Ani Nhyia Hyɛn Afeha a Ɛto so 20 no Mu\nAhene a Wɔredi Asi no Awiei Abɛn\nNokware Asomfo a Yebehu Wɔn Wɔ Awiei Bere no Mu\nText Baabi a wubetumi atwe nneɛma akenkan Tie Daniel Nkɔmhyɛ No!\nShare Share Tie Daniel Nkɔmhyɛ No!


Timoteo Nhoma a Ɛto So Abien 2:1-26\nFa asɛm no hyɛ nnipa anokwafo nsa (1-7)\nAsɛmpa no nti, ɔde animia gyinaa amanehunu mu (8-13)\nKura Onyankopɔn asɛm mu pɛpɛɛpɛ (14-19)\nGuan fi mmabunbere mu akɔnnɔ ho (20-22)\nSɛnea yɛne nokware no ho atamfo bedi (23-26)\n2 Enti, me ba,+ ma adom a ɛwɔ Kristo Yesu mu no nkɔ so nhyɛ wo den; 2 na nea wote fii me hɔ a nnipa pii dii ho adanse no,+ ɛno na fa hyɛ nnipa anokwafo nsa. Ɛbɛma wɔn nso afata yiye sɛ wɔde bɛkyerɛkyerɛ ebinom. 3 Nsuro sɛ wubehu amane+ sɛ Kristo Yesu sraani pa.+ 4 Ɔsraani biara nni hɔ a ɔpɛ sɛ ɔsɔ nea ɔfaa no sraadi mu no ani a ɔde ne ho bɛhyɛ aguadi mu.* 5 Na agodi mu mpo, sɛ obi si akan a, wɔmfa abotiri no mma no, gye sɛ wasi akan no sɛnea ɛho mmara te.+ 6 Okuafo a wayɛ adwumaden no, ɔno na ɛsɛ sɛ odi kan di aba no bi. 7 Nea mereka yi, kɔ so dwen ho; Awurade bɛma woate nneɛma nyinaa ase.* 8 Kae sɛ, wonyan Yesu Kristo fii awufo mu,+ na na ɔyɛ Dawid aseni,*+ sɛnea asɛmpa a meka no te no.+ 9 Asɛmpa no nti na merehu amane a wɔde me ato afiase sɛ obi a madi bɔne+ yi. Nanso Onyankopɔn asɛm de, wɔnkyekyeree.+ 10 Eyi nti, mekɔ so de animia gyina biribiara mu, wɔn a wɔapaw wɔn no nti.+ Meyɛ saa, sɛnea ɛbɛyɛ a wɔn nso benya nkwagye a ɛnam Kristo Yesu so no, na wɔanya daa anuonyam nso. 11 Asɛm yi yɛ nokware: Sɛ ɛyɛ ampa sɛ yɛne no wui a, ɛnde yɛne no bɛtena nkwa mu nso;+ 12 sɛ yɛkɔ so de animia gyina mu a, yɛne no bedi hene nso;+ na sɛ yɛka sɛ yennim no a, ɔno nso bɛka sɛ onnim yɛn;+ 13 sɛ yɛanni nokware a, ɔno de, ɔyɛ ɔnokwafo, efisɛ ɔrentumi nyɛ biribiara a ɛne ne suban nhyia. 14 Kɔ so kae wɔn eyinom, na kyerɛkyerɛ wɔn* wɔ Onyankopɔn anim sɛ ɛnsɛ sɛ wɔko nsɛmfua ho, efisɛ ɛyɛ biribi a mfaso nni so koraa, na ɛsɛe wɔn a wotie no adwene. 15 Yɛ nea wubetumi biara fa wo ho ma Onyankopɔn sɛ obi a wogye no tom, odwumayɛni a ɔmfɛre n’adwuma ho,* na okura nokwasɛm no mu pɛpɛɛpɛ.+ 16 Nanso nsɛnhunu a etia nea ɛyɛ kronkron+ no, twe wo ho fi ho, efisɛ nsɛm a ɛte saa no* kowie bɔne ahorow pii mu, 17 na wɔn nsɛm bɛtrɛw te sɛ ɔyare bɔne. Wɔn mu bi ne Himeneo ne Fileto.+ 18 Saa mmarima yi aman afi nokware no ho, na wɔka sɛ owusɔre no aba dedaw,+ na wɔresɛe ebinom gyidi. 19 Nanso, Onyankopɔn fapem a ɛyɛ den no da so ara tim hɔ, na ahyɛnsode yi wɔ ho, “Yehowa* nim wɔn a wɔyɛ ne dea,”+ afei nso, “Obiara a ɔbɔ Yehowa* din+ no, ma ɔntwe ne ho mfi nea ɛnteɛ ho.” 20 Ofi kɛse mu no, ɛnyɛ sika kɔkɔɔ ne dwetɛ anwenne nko ara na ɛwom, na mmom nnua ne dɔte anwenne nso wom bi. Wɔde bi yɛ nneɛma a ɛwɔ anuonyam, na wɔde bi nso yɛ nneɛma a enni anuonyam. 21 Enti sɛ obi twe ne ho fi nea enni anuonyam no ho a, ɔbɛyɛ ade* a wɔde yɛ nneɛma a ɛwɔ anuonyam, ade a wɔatew ho a ɛso wɔ mfaso ma ne wura, a wɔasiesie ama adwuma pa biara. 22 Enti guan fi mmabunbere mu akɔnnɔ ho, na di trenee, gyidi, ɔdɔ ne asomdwoe akyi, wo ne wɔn a wɔde koma a emu tew frɛ Awurade no. 23 Bio nso, twe wo ho fi nkwasea akyinnyegye+ a mfaso biara nni so no ho, efisɛ wunim sɛ ɛde ntɔkwaw ba. 24 Na ɛnsɛ sɛ Awurade akoa ko, na mmom ɛsɛ sɛ ɔyɛ nnipa nyinaa brɛbrɛ,*+ otumi kyerɛkyerɛ, otumi hyɛ ne ho so bere a obi ayɛ no bɔne,+ 25 ɔde odwo kasa kyerɛ wɔn a wɔtew atua.+ Ebia Onyankopɔn bɛma wɔn adwensakra, na wɔanya nokware no ho nimdeɛ a edi mu.+ 26 Ɛbɛma wɔn ani aba wɔn ho so, na wɔahu sɛ Ɔbonsam akyere wɔn* de wɔn reyɛ nea ɔpɛ,+ na wɔagye wɔn ho afi n’afiri mu.\n^ Ebetumi nso akyerɛ, “ɔde ne ho bɛhyehyɛ ofie nsɛm mu.”\n^ Anaa “bɛma woanya nneɛma nyinaa mu nhumu.”\n^ Nt., “ɔyɛ Dawid aba.”\n^ Nt., “di ho adanse frenkyemm kyerɛ wɔn.”\n^ Anaa “odwumayɛni a ɛnsɛ sɛ ɔfɛre hwee ho.”\n^ Ebetumi nso akyerɛ, “wɔn a wɔka saa nsɛnhunu no.”\n^ Anaa “anwenne.”\n^ Anaa “ɛsɛ sɛ ɔtɔ ne bo ase ma nnipa nyinaa.”\n^ Anaa “akyere wɔn animono.”


Marek 4 SNC – Marko 4 AKCB | Biblica\nMarek 4 SNC – Marko 4 AKCB\n1Bere a ogu so rekyerɛkyerɛ no, nnipadɔm san betwaa ne ho hyiaa wɔ mpoano hɔ. Eyi nti ɔkɔtenaa ɔkorow mu toaa ne kyerɛkyerɛ no so. 2Na sɛnea ɔyɛ daa no, ɔnam mmebu so kyerɛɛ wɔn nneɛma bebree se: 3“Muntie! Okuafo bi kɔɔ nʼafum koguu aba. Ogu so regu aba no, 4Ogu so regu aba no, aba no bi guu kwankyɛn maa nnomaa bɛsosɔw ne nyinaa dii. 5Ebi nso koguu ɔbotan a dɔte a ɛwɔ so no nnɔɔso so. 6Ankyɛ na efifii, nanso esiane sɛ dɔte a ɛwɔ ɔbotan no so no nnɔɔso no nti owia bɔɔ so, na ne nyinaa hyewee. 7Aba no bi nso guu nsɔe mu maa nsɔe no kyekyeree no nti antumi ansow aba. 8Aba no bi nso guu asase pa mu maa bi nyin sow mmɔho aduasa, ebi aduosia, na afoforo nso mmɔho ɔha.”\n9Na Yesu kae se, “Nea ɔwɔ aso no ntie!”\n10Akyiri no a ɛkaa ɔne dumien no ne asuafo afoforo bi no, wobisaa no se, “Asɛm a wokae no ase ne dɛn?” 11Obuaa wɔn se, “Mo de, wɔada Onyankopɔn Ahenni ho ahintasɛm adi akyerɛ mo. Nanso afoforo de, wɔka no abebu mu na ɛkyerɛ wɔn. 12Esiane saa nti,\n“ ‘Wohu na wɔte, nanso wɔrente nea wɔte no ase,\nna wɔrennan mma Onyankopɔn nkyɛn,\n13“Na sɛ moante saa bɛ yi ase a, ɛbɛyɛ dɛn na moate mmɛ ahorow a merebebu no ase? 14Okuafo no asɛm no. 15Aba a eguu kwankyɛn no gyina hɔ ma wɔn a wɔte Onyankopɔn asɛm, nanso sɛ wɔte asɛm no a ntɛm ara na ɔbonsam ba wɔn nkyɛn ma wɔn werɛ fi nea wɔate no nyinaa. 16Aba a eguu ɔbotan so no gyina hɔ ma nnipa a wɔde anigye tie asɛm no. 17Nanso wɔte sɛ aba a afifi foforo a ne ntin nkɔ fam. Mfiase no wɔkɔ so fɛfɛɛfɛ, nanso sɛ ɛba sɛ asɛm no nti ɔtaa anaa amanehunu bi to wɔn pɛ a na wɔapa abaw. 18Aba a eguu nsɔe mu no nso gyina hɔ ma nnipa a wɔte asɛmpa no, 19nanso ɛnkyɛ koraa na wiase yi mu afɛfɛde ne ahonyade ne ɔbra yi mu dadwen, nnaadaa ne nneɛma bi ho akɔnnɔ abɛhyɛ wɔn koma mu. Eyi nti asɛm no ntumi nsow aba biara. 20Nnipa no bi te sɛ aba a wogu wɔ asase pa mu, wɔte asɛm no, wogye, na wɔsow aba— bi mmɔho aduasa, bi nso sow aduosia, na afoforo nso sow ɔha.”\nKanea So Mfaso\n21Afei Yesu bisaa wɔn se, “Moahu obi a ɔsɔ kanea na ɔde hyɛ mpa ase, anaasɛ ɔde ahina butuw so? Mmom mommfa nsi ne dua so ana? 22Wɔbɛda nea ahintaw biara no adi, na nea wɔakata so biara no wɔde bepue gua. 23Nea ɔwɔ aso a obetie no, ma ontie!\n24“Momfa asɛm a mote no nyɛ adwuma. Wɔde mo susukuruwa besusuw ama mo, na ama aboro so mpo. 25Nea ɔwɔ no, wɔbɛma no bi aka ho; nea onni no, kakraa bi a ɔwɔ no mpo, wobegye afi ne nsam.”\nAba A Ɛrenyin Ho Abebu\n26Ɔkaa bio se, “Sɛnea Onyankopɔn Ahenni no te ni: Okuafo bi gu aba wɔ asase bi so. 27Awia ne anadwo, sɛ ɔda o, sɛ onyan o, aba no fifi a onnim sɛnea ɛyɛɛ a enyinii. 28Asase no ankasa bɔ nʼaduan, dua no na edi kan, afei etu mɛpɛsɛe na abɔ ama aba no anyin. 29Sɛ aba no nyin wie a, okuafo no fa ne dade kotwa, efisɛ otwa bere adu.”\n30Ɔsan kae se, “Dɛn ho na yɛde Ɔsoro Ahenni no bɛto, anaa mmebusɛm bɛn na yɛde bɛkyerɛkyerɛ mu? 31Ɛte sɛ onyaa aba, a ɛyɛ ketewaa wɔ aba a wodua nyinaa mu. 32Na sɛ wodua a enyin yɛ kɛse sen nnua a aka no nyinaa, eyiyi mman akɛse ma wim nnomaa besisi ne nwini mu.”\n33Mmebu a ɛtete sɛ eyinom na Yesu de kaa asɛm no kyerɛɛ wɔn, sɛnea wobetumi ate ase. 34Ɔnam mmebu so na ɔkasa kyerɛɛ wɔn a wobetiee no no nyinaa, na sɛ ɛka ɔne nʼasuafo no nko a, ɔkyerɛ wɔn ne nyinaa ase.\n35Eduu anwummere no, Yesu ka kyerɛɛ nʼasuafo no se, “Momma yentwa nkɔ asuogya nohɔ.” 36Ɔkaa saa no, wogyaw nnipadɔm no hɔ na ɔne wɔn kɔe a akorow afoforo di wɔn akyi. 37Prɛko pɛ, ahum kɛse bi tu maa asorɔkye bu bɛkataa ɔkorow no so ma ɛyɛɛ sɛ ɛremem. 38Saa bere no, na Yesu wɔ ɔkorow no to de ne ti ato sumii so ada. Asuafo no de ahopopo ne nteɛteɛ mu konyan no kae se, “Kyerɛkyerɛfo, yɛreyɛ amem yi ɛmfa wo ho?”\n39Ɔsɔre teɛteɛɛ mframa no ka kyerɛɛ po no se, “Yɛ komm!” Mframa no gyaee, na po no yɛɛ komm!\n40Yesu bisaa wɔn se, “Adɛn na moyɛ ahufo sɛɛ? Moda so nni gyidi ara?”\n41Na wɔn ho dwiriw wɔn yiye, bisabisaa wɔn ho wɔn ho se, “Onipa bɛn ni a mframa ne po mpo tie no yi?”\nAKCB : Marko 4


Agyede no Ma Yenya Awerɛhyem sɛ Owusɔre no Bɛba\nAgyede no Abue Kwan Ama Owusɔre\nNkaedi no ma yenya hokwan kɛse susuw nhyira te sɛ owusɔre a agyede no bɛma yɛanya daakye no ho. Na ɛnyɛ Yehowa pɛ ne sɛ nnipa bewu. Ɛno nti na ɔhaw baako a ɛma yedi awerɛhow paa ne sɛ yɛn dɔfo bi bewu no. (1Ko 15:26) Bere a Yesu hui sɛ n’asuafo redi Lasaro wu ho awerɛhow no, odii yaw. (Yoh 11:33-35) Sɛnea Yehowa te nka no, saa pɛpɛɛpɛ na Yesu nso te nka. Enti, yebetumi anya awerɛhyem sɛ Yehowa nso di yaw bere a yedi yɛn dɔfo bi wu ho awerɛhow no. (Yoh 14:7) Yehowa hwɛ bere a obenyan n’asomfo afi owu mu no kwan denneennen. Ɛsɛ sɛ yɛn nso yɛhwɛ kwan saa ara.—Hio 14:14, 15.\nEsiane sɛ Yehowa yɛ n’ade pɛpɛɛpɛ nti, yebetumi anya awerɛhyem sɛ ɔbɛyɛ nhyehyɛe pa de anyan awufo. (1Ko 14:33, 40) Saa bere no, yɛrenyɛ ayi bio, na mmom yɛbɛma wɔn a wɔanyan wɔn no akwaaba. Wudwinnwen owusɔre no ho, titiriw bere a wo dɔfo bi awu no? (2Ko 4:17, 18) Woda Yehowa ase wɔ agyede a ɔde ama no ho? Na woda no ase nso sɛ wama wɔaka wɔ Kyerɛwnsɛm no mu sɛ awufo bɛsan atena ase bio?—Kol 3:15.\nWo nnamfo ne w’abusuafo bɛn na wohwɛ kwan sɛ wobɛsan ahu wɔn bio?\nNnipa a Bible ka wɔn ho asɛm bɛn na wopɛ sɛ wuhyia wɔn na wo ne wɔn bɔ nkɔmmɔ?


Adwenemhaw Redi Mmabun Nya—Adɛn Ntia? Dɛn na Ɛbɛboa?\nASƐM A ƐDA SO Adwenemhaw Redi Mmabun Nya—Adɛn Ntia? Dɛn na Ɛbɛboa?\nƐyɛ a Serew—Ɛyɛ Akyɛde\nBIBLE NO ADWENE Nyinsɛnyigu\n“Ɔdɔ a Wɔdaa no Adi no Kaa Yɛn Koma Paa”\nMMOA A WƆDE MA ABUSUA NO Kyerɛ Nneɛma Ho Anisɔ\nWƆBƆE ANAA? Sahara Ntɛtea Hyɛnhyɛn\nAtoyerɛnkyɛm Si a, Moboa Nkurɔfo Anaa?\nNyan! | No. 1 2017\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Croatian Czech Danish Dutch Efik English Estonian Ewe Fijian Finnish French Georgian German Greek Greenlandic Haitian Creole Hebrew Hiligaynon Hindi Hmong (White) Hungarian Icelandic Igbo Iloko Indonesian Italian Japanese Kazakh Kikaonde Kinyarwanda Kirghiz Kirundi Kongo Korean Latvian Lingala Lithuanian Luganda Luvale Macedonian Malagasy Malayalam Maltese Marathi Myanmar Ndebele (Zimbabwe) Nepali Norwegian Oromo Otetela Pangasinan Papiamento (Aruba) Papiamento (Curaçao) Persian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Sesotho (South Africa) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tajiki Tamil Tatar Tetun Dili Thai Tigrinya Tok Pisin Tsonga Tswana Turkish Twi Ukrainian Urdu Vietnamese Waray-Waray Wolaita Xhosa Yoruba Zulu\nABAAYEWA bi a ɔde Anna * kaa sɛ: “Sɛ minya adwenemhaw a, ɛma mitumi yɛ basaa paa. Ade a m’ani gye ho mpo, mintumi nyɛ. Ɛba saa a, nea mepɛ sɛ meyɛ ara ne sɛ mɛda. Ɛyɛ a medwen sɛ obiara mpɛ m’asɛm, me so nni mfaso, na mayɛ adesoa.”\nAbaayewa foforo nso de Julia, na ɔkaa sɛ: “Nea ɛbaa me tirim ara ne sɛ mekum me ho. Nanso ɛnyɛ sɛ na me kɔn dɔ owu. Nea na mepɛ ara ne sɛ m’adwennwen no to betwa. Meyɛ obi a medwen nnipa ho paa, nanso sɛ minya adwenemhaw a, obiara asɛm mfa me ho na biribiara nso ho nhia me.”\nBere a edi kan a Anna ne Julia nyaa adwenemhaw no, na wonnii mfe 15 mpo. Ɛwom mmabun bi wɔ hɔ a, ɛtɔ da a wɔyɛ basaa. Nanso Anna ne Julia deɛ, wotumi nya adwenemhaw ma no kyɛ kakra. Etumi di nnawɔtwe anaa bosome dodow bi mpo. Anna kaa sɛ, “Ɛba saa a, wobɛka sɛ wohyɛ amena donkudonku bi mu a wunhu ɔkwan biara wobɛfa so apue. Ɛyɛ wo sɛ worebɔ dam, wunhu nea wonyɛ wo ho koraa.”\nƐnyɛ Julia ne Anna nko ara na wɔrefa ɔhaw a ɛte saa mu. Wiase Nyinaa Akwahosan Ahyehyɛde (WHO) bɔ amanneɛ sɛ, ade rekye a ade resa nyinaa mmabun a wonya adwenemhaw redɔɔso. Adwenemhaw “na ɛtaa ma mmarimaa anaa mmaayewa a wɔadi mfe 10 kosi 19 no adwene tu fra, wɔyareyare, anaa wotumi di dɛm.”\nSɛ mmarimaa ne mmaayewa renyin a, nneɛma tumi haw wɔn adwene. Wei nti wontumi nna yiye, wontumi nnidi yiye, na wɔn so tumi tew anaa wɔyɛ kɛse boro so. Afei wotumi yɛ basaa, wɔn werɛ how, wɔte nka sɛ wɔn so nni mfaso, na wɔyɛ wɔn ade te sɛ nea wonni anidaso biara. Ɛyɛ a wɔnka wɔn ho nkɔ nnipa mu, wontumi mfa wɔn adwene nsi biribi a wɔreyɛ so, wɔn werɛ fi ade ntɛmntɛm, na ɛyɛ wɔn sɛ wonkum wɔn ho. Wei nyinaa akyi, wɔyɛ nneɛma bebree nso a adɔkotafo mpo nnya ntee ase. Sɛ ɛyɛ adɔkotafo sɛ obi reyɛ anya adwenemhaw a, wodi kan hwɛ nneɛma bi. Wɔhwɛ sɛ dɛn ne dɛn na nipa no refa mu, na adi nna sɛn.\nNNEƐMA A ETUMI MA MMABUN NYA ADWENEMHAW\nSɛnea WHO kyerɛ no, “nneɛma pii na ɛde adwenemhaw ba. Ebi ne sɛnea wɔne nkurɔfo di nsɛm, adwennwen, anaa abusua a obi fi mu.” Yɛnkɔ mu kakra.\nAbusua. Abusua a obi fi mu ma otumi nya adwenemhaw. Saa ara na na Julia deɛ no te. Wei kyerɛ sɛ abusua a obi fi mu betumi akyerɛ sɛnea n’adwene bɛyɛ adwuma. Ɛtɔ da nso a, komayare ne nipadua mu nsakrae nso tumi de ba. Afei sɛ nnubɔne ka obi hɔ a, etumi ma onya adwenemhaw anaa ɛyɛ kɛse. *\nAdwennwen. Eye sɛ yebedwen, nanso sɛ mmabun ma adwennwen hyɛ wɔn so a, etumi pira wɔn anaa etumi ma wonya adwenemhaw mpo. Sɛnea yɛadi kan aka no, nneɛma a ɛde adwenemhaw ba no dɔɔso, na ɛnyɛ ne nyinaa mpo na wɔatumi ahu.\nNea edidi so yi betumi ama mmabun anya adwenemhaw. Bere a wɔn awofo agyae aware anaa wɔn ntam atetew, wɔn ho nipa bi awu, obi ato wɔn mmonnaa, wɔtaa boro wɔn, wɔanya akwanhyia, wɔyare, anaa wosua nhoma a wonhu titiriw bere a ɛno nti wɔn awofo mpɛ wɔn asɛm. Ɛtɔ bere bi a, nea awofo pɛ ne sɛ wɔn mma besua ade akɔ akyiri paa nanso wobɛhwɛ no na ɛboro abofra no ahoɔden so. Wei nso tumi de adwenemhaw ba. Nneɛma foforo nso ne nsisi ne wɔn daakye ho a wobedwennwen. Afei sɛ wɔn awofo no ahaw a, ɛmma wontumi ne wɔn mmɔ papa. Sɛ mmofra no ntumi mfa wɔn ho nto wɔn awofo so a, ɛno nso tumi haw wɔn. Sɛ weinom nyinaa teetee mmabun a, dɛn na ɛbɛboa wɔn ama wɔagyina ano?\nHWƐ W’ADWENE NE WO NIPADUA SO YIYE\nBaabi a adwenemhaw no akodu biara no, ɛho aduru wɔ hɔ. Dɔkota a ɔwɔ nnipa adwene ho nimdeɛ nso betumi ayɛ mmoa. * Yesu Kristo kaa sɛ: “Wɔn a wɔn ho yɛ den no nhia ɔyaresafo, na wɔn a wɔyare mmom na wohia.” (Marko 2:17) Yare betumi abɔ yɛn nipadua no baabiara; adwene no nso ka ho. Yɛn adwene ne yɛn nipadua nyinaa yɛ adwuma bom, enti woyɛ nsakrae wɔ w’abrabɔ mu a ebetumi aboa wo.\nSɛ wowɔ adwenemhaw a, yɛ nea wubetumi biara hwɛ w’adwene ne wo nipadua so yiye. Hwɛ w’adidi yiye, da yiye, na tenetene w’apɔw mu daa. Sɛ wotenetene w’apɔw mu a, ɛma wo ho sisi wo ho so kama, ɛma wunya ahoɔden na ɛma woda yiye. Nneɛma bi wɔ hɔ a etumi twetwe adwenemhaw ba. Bɔ mmɔden hu saa nneɛma no na siw ano. Ka wo komam asɛm kyerɛ obi a wugye no di paa. Sɛ nneɛma hyɛ wo so a, w’abusuafo ne wo nnamfo betumi aboa wo ama adwennwen no abrɛ ase. Biribiara a ɛbɛkɔ so wɔ w’adwenem no, wubetumi akyerɛw ato hɔ. Saa na Julia a yɛadi kan aka ne ho asɛm no yɛe, na ɛboaa no. Nea ɛsen ne nyinaa no, bɔ mmɔden sɛ wobɛma wo ne Onyankopɔn ntam ayɛ kama. Sɛ woyɛ saa a, ɛbɛma w’ani agye. Yesu Kristo kaa sɛ: “Anigye ne wɔn a wonim wɔn honhom mu ahiade.”—Mateo 5:3.\nHwɛ w’adidi yiye, tenetene w’apɔw mu, na da yiye\nSɛ wo ne Onyankopɔn ntam yɛ kama a, ɛbɛkyekye wo werɛ\nAnna ne Julia nyinaa ahu sɛ Yesu asɛm yi yɛ nokware. Anna kaa sɛ: “Sɛ mede me ho hyɛ Onyankopɔn som mu a, ɛmma memfa m’adwene nsi me haw so, mmom ɛma midwen nnipa ho. Ɛnyɛ bere nyinaa na ɛda fam sɛ mɛyɛ saa. Nanso meyɛ a ɛma m’ani gye.” Mpaebɔ ne Bible akenkan nso akyekye Julia werɛ. Ɔkaa sɛ: “Sɛ mifi me komam bɔ Onyankopɔn mpae a, ɛma me ho tɔ me. Bible nso ama mahu sɛ Onyankopɔn dwen me ho paa, na me som bo ma no. Ade baako nso a ama manya daakye ho adwempa yɛ Bible akenkan.”\nYehowa Nyankopɔn na ɔbɔɔ yɛn, enti onim yɛn paa. Onim sɛnea ntetee a yenya, nneɛma a yɛfa mu ne yɛn awosu tumi ka yɛn adwene ne yɛn nneyɛe. Ɛno nti sɛ yɛkɔ ahohia mu a, otumi boa yɛn kyekye yɛn werɛ. Mpɛn pii ɔnam nnipa a wodwen yɛn ho so na ɛyɛ saa. Nea ɛsen ne nyinaa no, bere bi bɛba a yare biara a ɛrehaw yɛn no, Onyankopɔn beyi afi hɔ ama yɛn. Yesaia 33:24 ka sɛ: “Na ɔmanfo no mu biara renka sɛ: ‘Meyare.’”\nAnokwa, Bible ahyɛ bɔ sɛ Onyankopɔn ‘bɛpopa yɛn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio.’ (Adiyisɛm 21:4) Asɛm yi ka koma na ɛma awerɛkyekye paa! Sɛ wopɛ sɛ wusua pii fa nea Onyankopɔn abɔ ne tirim sɛ ɔbɛyɛ ama adesamma ne asase ho a, yɛsrɛ wo kɔ jw.org. Wokɔ wɛbsaet hɔ a, wubehu Bible a wɔakyerɛ ase kama wɔ hɔ. Afei wubenya nneɛma pii ho nsɛm wɔ hɔ; ebi fa adwenemhaw ho.\n^ nky. 3 Wɔasesa din ahorow no.\n^ nky. 10 Nyarewa, nnuru, ne nnubɔne pii betumi aka sɛnea obi yɛ n’adeɛ. Wei nti ansa na obi bɛnom aduru bi no, ɛsɛ sɛ ɔma dɔkota bi hu ansa.\n^ nky. 14 Nyan! nyɛ nhoma a yɛde bɔ aduru anaa ayaresa pɔtee bi ho dawuru.\nNea Awofo Betumi Ayɛ\nƐsɛ sɛ wuhu sɛ ɛtɔ da a, ɛyɛ den ma mmabun a wɔanya adwenemhaw sɛ wɔbɛka sɛnea wɔte nka. Ebi mpo a na wɔnte nea ɛreyɛ wɔn no ase, anaa wonnim sɛ adwenemhaw na ɛreyɛ wɔn saa.\nSɛ mmabun nya adwenemhaw a, ɛsono sɛnea wɔyɛ wɔn ade, ɛnna ɛsono sɛnea mpanyimfo nso nya a, wɔyɛ wɔn ade. Enti sɛ wuhu sɛ wo ba nneyɛe asesa a, hwɛ no yiye. Sɛ n’adidi sesa, n’ani nnye, ontumi nna yiye, ɔnka ne ho nkɔ nnipa mu, na sɛ weinom nyinaa kɔ so bere tenten a, ebetumi aba sɛ wanya adwenemhaw.\nSɛ ɔka biribi anaa ɔyɛ biribi a ɛkyerɛ sɛ ɔpɛ sɛ okum ne ho a, mfa nni agorɔ.\nSɛ wuhu sɛ wo ba reyɛ anya adwenemhaw a, fa no kɔ ayaresabea. Nea yɛreka yi nkyerɛ sɛ wuhu sɛ biribi nkɔ yiye mma wo ba ara pɛ a, ɛkyerɛ sɛ wanya adwenemhaw.\nSɛ dɔkota ma wo ba no aduru a, boa no ma ɔmfa no pɛpɛɛpɛ. Wuhu sɛ aduru no nnye no anaa ɛrehaw no a, ka ho asɛm kyerɛ dɔkota no.\nHwɛ sɛ daa wo ne w’abusua bedidi yiye, atenetene mo apɔw mu, na moada yiye.\nƐyɛ a wo ne wo ba no ntaa mmɔ nkɔmmɔ, na boa no ma ontumi nnyina ne haw no ano.\nObi nya adwenemhaw a, ɛyɛ a ɔte nka sɛ ɔyɛ ankonam, ne ho yɛ aniwu, na ne so nni mfaso, enti daa ma onhu sɛ wodɔ no.\nPɛ Biribi a Ɛbae Ara Wode Bɛsɔ Ano\nSɛ wowɔ adwenemhaw a, nneɛma bi wɔ hɔ a wubetumi ayɛ na adwennwen anhyɛ wo so anaa woanyɛ basaa. Saa nneɛma no bɛboa wo ama woatumi asɔ ano. Ɛwom ara a wubetumi ayi bi afi mu anaa wode foforo aka ho. Nneɛma no bi na ɛwɔ ha yi:\nNnipa a woyɛ basaa a wubetumi afrɛ wɔn no, kyerɛw wɔn din, wɔn tɛlɛfon nɔma, ne wɔn address\nWubetumi atie anaa woato nnwom pa bi a w’ani gye ho, na ɛbɛhyɛ wo den\nPɛ awerɛkyekyesɛm bi kenkan, na ɛnhyɛ wo den\nPɛ Bible mu nsɛm bi a ɛbɛkyekye wo werɛ na apusuw wo. Wubetumi akenkan Dwom 34:18; 51:17; 94:19; Filipifo 4:6, 7\nPɛ nneɛma bi a wofa a ebetumi akae wo sɛ obi dɔ wo\nNhoma a woakyerɛw nneɛma pa bi anaa anigyesɛm bi anaa osuahu bi a wunyae wom no, wubetumi afa akenkan\nMmaayewa a Wonya Adwenemhaw\nWode mmaayewa toto mmarimaa ho a, ɛkame ayɛ sɛ mmaayewa paa na wonya adwenemhaw kɛse. Nneɛma a etumi de ba no bi ne nipadua mu nsakrae, ayayade, ne mmonnaato. Ɔkwankyerɛfo bi de Sharon Hersh, na nea ɔkae ne sɛ nneɛma a mmaayewa “fa mu ne nea ɛkɔ so wɔn nipadua mu ma wɔn adwene taa tu fra.” Ɛtɔ da a, radio, tv, ne nea ɛkeka ho ma mmaayewa nya adwene sɛ ɛsɛ sɛ wɔyɛ teateaa anaa kɛse. Mmaayewa bi wɔ hɔ a, wɔn adwene yɛ wɔn sɛ wɔn ho nyɛ fɛ, ebi nso deɛ, nea ehia wɔn kɛse paa ne sɛ wɔn nnamfo begye wɔn atom. Mmofra a wɔte saa na wɔtaa nya adwenemhaw. *\n^ nky. 44 Hwɛ “Bible no Adwene—Ahoɔfɛ.” Ɛwɔ Nyan! No. 4 2016 mu.\nNo. 1 2017 | Adwenemhaw Redi Mmabun Nya—Adɛn Ntia? Dɛn na Ɛbɛboa?\nNYAN! No. 1 2017 | Adwenemhaw Redi Mmabun Nya—Adɛn Ntia? Dɛn na Ɛbɛboa?\nDɛn na Bible Ka wɔ Adwenemhaw Ho?


Enti Obi Bɛtumi Ayɛ Adepa Homeda? | Yesu Asetena\nKENKAN WƆ Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Lingala Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Ayacucho) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nYESU YƐƐ ASƐNKA ADWUMA WƆ YUDEA\nƆSAA ƆBARIMA BI YAREƐ WƆ ƆTARE BI HO\nAdwuma deɛ, Yesu yɛɛ bi paa wɔ Galilea. Nanso na ɔno ara aka sɛ: “Ɛsɛ sɛ mekɔ nkuro foforɔ mu nso kɔka Onyankopɔn ahennie ho asɛmpa no.” Saa asɛm a Yesu kae no kyerɛ sɛ na ɛnyɛ Galilea nko ara na ɔbɛyɛ ne som adwuma no. Ɛno nti ɔkɔkaa “asɛm wɔ Yudea hyia adan mu.” (Luka 4:43, 44) Ntease wom sɛ ɔkɔɔ Yudea, efisɛ na afahyɛ bi repenpɛn so wɔ hɔ, na na ɛbɛba so wɔ Yerusalem.\nBible anka asɛnka adwuma a Yesu yɛɛ wɔ Yudea no ho asɛm pii te sɛ Galilea deɛ no. Sɛ nnipa a wɔwɔ Yudea no anhyɛ da antie Yesu mpo a, ammu n’abam, na mmom ɔkɔɔ so kaa asɛm no yɛɛ nnwuma pa baabiara a ɔkɔe.\nAnkyɛ na Yesu de n’ani kyerɛɛ Yudea kuropɔn Yerusalem mu. Ná Twam afahyɛ adu so wɔ afe 31. Wokɔ baabi a wɔfrɛ hɔ Nnwanten Ponkɛse no ho a, na ɔtare kɛse bi a abrannaa atwa ho ahyia wɔ hɔ, na na wɔfrɛ no Betesda. Nnipa bɛhyɛɛ hɔ ma; ayarefo, anifuraefo ne mpakye bɛguu hɔ. Dɛn na na wɔregye wɔ hɔ? Ná nkurɔfo wɔ adwene sɛ, nsuo no hono na sɛ obi tɔ mu a, ne ho bɛyɛ no den.\nBere a Yesu duu hɔ no, na ɛyɛ Homeda, na ɔhuu ɔbarima bi a wayare mfe 38. Yesu bisaa no sɛ: “Wopɛ sɛ wo ho yɛ wo den anaa?” Ɔbarima no yii ano sɛ: “Owura, menni obiara a sɛ nsuo no hono a ɔde me bɛkɔ akɔto tadeɛ no mu; na sɛ mereba a, na obi adi m’anim akɔtɔ mu.”—Yohane 5:6, 7.\nYesu kaa asɛm bi kyerɛɛ ɔbarima no, na ɛbɛyɛ sɛ ɛyɛɛ ɔbarima no ne nnipa a wɔwɔ hɔ no nwonwa paa. Ɔkaa sɛ: “Sɔre fa wo kɛtɛ na nante.” (Yohane 5:8) Saa pɛpɛɛpɛ na ɔbarima no nso yɛe; ɔsɔre gyinaa ne nan so faa ne kɛtɛ sii kwan so!\nNea ɛsii no maa obiara ani gyee, nanso Yudafo a na wɔwɔ hɔ no deɛ wɔn bo annwo so koraa, enti wɔkaa ɔbarima no anim sɛ: “Ɛyɛ Homeda, na mmara mma kwan sɛ wobɛsoa kɛtɛ no.” Ɔbarima no ka kyerɛɛ wɔn sɛ: “Deɛ ɔsaa me yareɛ no ara na ɔka kyerɛɛ me sɛ, ‘Fa wo kɛtɛ na nante.’” (Yohane 5:10, 11) Saa Yudafo no kasa tiaa onipa a ɔsaa yareɛ Homeda no.\n“Ná Yudafo no pɛ sɛ wɔhu onipa ko a ɔsaa ɔbarima no yareɛ, enti wɔbisaa no sɛ: “Onipa bɛn na ɔka kyerɛɛ wo sɛ, ‘Fa wo kɛtɛ na nante’ no?” Adɛn nti na wɔbisaa no onipa ko a ɔsaa no yareɛ no? Nea ɛma wɔbisae ne sɛ, na Yesu “atwe ne ho afiri hɔ kɔ ɛsiane nnipakuo a wɔwɔ hɔ no nti,” na na ɔbarima no nso nnim Yesu din. (Yohane 5:12, 13) Nanso ɔbarima no san hyiaa Yesu. Akyiri yi, ɔhuu no wɔ asɔrefie hɔ, na ɔhuu sɛ ɛyɛ ɔno na ɔsaa no yareɛ wɔ ɔtare no ho no.\nƆbarima a Yesu saa no yareɛ no kɔhwehwɛɛ Yudafo a wɔbisaa no sɛ hwan na ɔsaa no yareɛ no. Ɔka kyerɛɛ wɔn sɛ ɛyɛ Yesu na ɔsaa no yareɛ. Wɔtee no, wɔkɔɔ Yesu so. Wɔkɔɔ sɛ wɔrekɔbisa Yesu baabi a ɔnyaa tumi a ɔde yɛ anwonwade no anaa? Dabi. Mmom wɔkɔɔ sɛ wɔrekɔka Yesu anim sɛ wayɛ adepa Homeda. Ɛfiri saa bere no, wɔde wɔn ani sii ne so tan no!\nDɛn na na ɛrepenpɛn so wɔ Yudea a enti Yesu kɔɔ hɔ? Ɔkɔɔ hɔ nso, adwuma bɛn na ɔtoaa so yɛe?\nDɛn na ɛmaa nnipa pii kɔguu Betesda ɔtare no ho?\nAnwonwade bɛn na Yesu yɛɛ wɔ ɔtare no ho? Dɛn na Yudafo no bi yɛɛ wɔ anwonwade no ho?


Psalm 40 NIVUK - Nnwom 40 NA-TWI | Biblica América Latina\nPsalm 40 NIVUK - Nnwom 40 NA-TWI\n1Mede boasetɔ twɛnee Awurade mmoa. Afei ɔtee me nne ne sufrɛ. 2 Oyii me fii amane amoa a ɛyɛ owu amoa mu. Ɔde me sii ɔbotan so a bɔne bi nka me. 3 Ɔkyerɛɛ me dwom foforo to; dwom a wɔde yi yɛn Nyankopɔn ayɛ. Dodow a wohu eyi no, ɛbɛbɔ wɔn kɔkɔ ma wɔde wɔn ho ato Awurade so. 4 Nhyira nka wɔn a wɔde wɔn ho to Awurade so na wɔmfa wɔn ho nto anyame so anaasɛ wɔmfa wɔn ho mmɔ wɔn a wɔsom anyame ho.\n5 Woayɛ nneɛma bebree ama yɛn, O Awurade, yɛn Nyankopɔn; obi nte sɛ wo! Woayɛ nhyehyɛe a ɛyɛ nwonwa bebree ama yɛn. Merentumi nka ne nyinaa; ɛdɔɔso dodo.\n6 Wonhwehwɛ afɔrebɔ ne ɔhyew afɔre; wompɛ mmoa a wɔhyew wɔn mu wɔ afɔremuka so. Saa ara nso na wompɛ afɔre a wɔbɔ de popa bɔne. Mmom, woama me aso sɛ memfa ntie wo, 7 enti mibuae se, “Me ni; nsɛm a wokae se minni so no wɔ Mmara nhoma no mu. 8 M’ani gye sɛ meyɛ w’apɛde, me Nyankopɔn! Mede wo nkyerɛkyerɛ sie me koma mu.”\n9 Wo nkurɔfo nyinaa bɔ gua a, Awurade, meka asɛmpa no se, wugye yɛn nkwa. Wunim sɛ merennyae ka da. 10 Memfaa nkwagye ho asɛm no nsiei. Daa meka wo nokware ne boa a woboa ho asɛm. Wo nkurɔfo bɔ gua a, menka m’ano ntom wɔ wo nokware ne pɛ a daa wopɛ yɛn asɛm no ho.\n11 Awurade, minim sɛ worennyae ahummɔbɔ a wuhu me no da. Wo dɔ ne wo nokware no begye me nkwa daa daa.\n12 Ɔhaw bebree atwa me ho ahyia; ɛdɔɔso a merentumi nkan! Me bɔne adɔɔso, enti afei minhu ade bio. Ɛdɔɔso sen me tinhwi a ɛwɔ me tiri so; enti mapa abaw.\n13 Gye me nkwa, Awurade! Boa me mprempren! 14 Wɔn a wɔpɛ sɛ wokum me no, ma wonni wɔn so na wɔn adwene nyɛ basabasa. Ma wɔn a me haw nti wɔn ani agye no, ntew nsan na wɔn anim ngu ase. 15 Wɔn a wodi me ho fɛw no, ma wɔn koma ntu wɔ wɔn nkogu ho.\n16 Ma wɔn a wɔba wo nkyɛn no ani nnye na wonni ahurusi. Ma wɔn a wɔda wo nkwagye no so ase no nka daa se, “Awurade yɛ ɔkɛse!”\n17 Mayɛ mmerɛw, na ahia me, O Awurade, nanso wo werɛ mfi me. Wone m’agyenkwa ne me Nyankopɔn; yɛ ntɛm begye me!\nNA-TWI : Nnwom 40


Efesofo 1 NA-TWI - Efesini 1 BDG | Biblica América Latina\nEfesofo 1 NA-TWI - Efesini 1 BDG\n1Saa krataa yi fi me Paulo a Onyankopɔn fi ne pɛ mu ayɛ me Kristo Yesu somafo no nkyɛn kɔ Onyankopɔn nkurɔfo a wɔte Efeso a wɔwɔ Kristo Yesu mu gyidi wɔ wɔn asetena mu no nso nkyɛn.\n2 Adom ne asomdwoe a efi yɛn Agya Onyankopɔn ne Awurade Yesu Kristo no mmra mo so.\n3 Momma yɛnna Onyankopɔn a ɔyɛ yɛn Awurade Yesu Kristo n’Agya no ase. Efisɛ, ɔnam ma a wama yɛn ɔsoro Honhom mu akyɛde no so ahyira baako a yɛne Kristo ayɛ no so.\nOnyankopɔn da ne nhyehyɛe adi\n4 Ansa na wɔrebɔ wiase no, na Onyankopɔn ayi yɛn dedaw sɛ yɛmmɛyɛ ne de wɔ Kristo mu sɛnea ɛbɛyɛ a yɛbɛyɛ kronn na yɛayɛ pɛ wɔ n’anim a mfomso biara nni yɛn ho. Onyankopɔn dɔ a ɔde dɔ yɛn no nti, 5 na wayɛ n’adwene dedaw sɛ ɔnam Yesu Kristo so bɛka yɛn abata ne ho sɛ ne mma. Eyi ne Onyankopɔn pɛ ne ne botae.\n6 Momma yɛnkamfo Onyankopɔn wɔ n’anuonyam adom ne ne dɔ Ba a ɔde no kyɛɛ yɛn kwa no ho.\n7 Kristo wu a owui no ama yɛade yɛn ho. Ɛkyerɛ sɛ wɔde yɛn bɔne akyɛ yɛn; 8 wahu yɛn mmɔbɔ a enni kabea, efisɛ, ɔte yɛn ase na onim nea eye ma yɛn bere biara mu nso.\n9 Onyankopɔn yɛɛ nea ɔpɛe sɛ ɔyɛ na ɔnam Kristo so daa ne nhyehyɛe a wahyɛ sɛ ɔbɛyɛ a wanna no adi no adi kyerɛɛ yɛn. 10 Sɛ bere no so a, Onyankopɔn nhyehyɛe a ɔde bewie ne sɛ, ɔbɛboaboa abɔde nyinaa ano, nea ɛwɔ soro ne nea ɛwɔ asase so ahyɛ ɔbaako a ɔne Kristo no ase.\n11 Onyankopɔn nhyehyɛe ne n’adwene so na wɔnam yɛ biribiara. Onyankopɔn botae a wasi so dua fi mfitiase pɛɛ no so na wɔnam ayi yɛn sɛ ne nkurɔfo a wɔne Kristo ayɛ baako no. 12 Ne saa nti, momma yɛn a yenyaa Kristo mu anidaso kan no nkamfo Onyankopɔn anuonyam.\n13 Saa ara na na ɛte wɔ mo ho nso. Bere a motee nokwasɛm a ɛyɛ Asɛmpa no a ɛmaa mo nkwagye no, mugyee Kristo dii maa Onyankopɔn penee so nam so hwiee Honhom Kronkron no a ɔhyɛɛ mo ho bɔ no guu mo so de kyerɛe sɛ moyɛ ne de. 14 Honhom no yɛ akyigyinade a ɛkyerɛ sɛ yɛn nsa bɛka nea Onyankopɔn ahyɛ ne nkurɔfo ho bɔ no, na ɔhyɛ yɛn bɔ bio sɛ Onyankopɔn bɛma wɔn a wɔyɛ ne de no ahofadi de akamfo n’anuonyam.\n15 Esiane eyi nti, efi bere a metee gyidi a mowɔ wɔ Awurade Yesu mu ne ɔdɔ a modɔ Onyankopɔn nkurɔfo no, 16 minnyaee aseda a meda Onyankopɔn ma mo no da. Mekae mo wɔ me mpaebɔ mu, 17 na mibisa yɛn Awurade Yesu Kristo Nyankopɔn, anuonyam Agya no sɛ, ɔmma mo Honhom Kronkron no a ɔbɛma mo nyansa na wada Onyankopɔn adi akyerɛ mo, sɛnea ɛbɛyɛ a mubehu no. 18 Mesrɛ sɛ mo adwene mu mmue na munhu ne hann no sɛnea ɛbɛyɛ a mubehu anidasoade a ɛno nti ɔfrɛɛ mo no ne ne nhyira nwonwaso a ɔhyɛɛ ne nkurɔfo ho bɔ no, 19 ne sɛnea ne tumi yɛ adwuma fa wɔ yɛn a yegye no di no mu. Saa tumi a ɛwɔ yɛn mu yi te sɛ tumi kɛse 20 a ɔnam so maa Kristo sɔre fii awufo mu na wɔde no tenaa nifa so wɔ ɔsoro hɔ no. 21 Kristo di biribiara so wɔ soro hɔ. Odi soro atumfo ne awuranom so na ɔkorɔn sen dibea biara a ɛwɔ tumi a ɛwɔ wiase ha ne nea ɛreba no mu. 22 Onyankopɔn de biribiara hyɛɛ Kristo nan ase na ɔde no maa asafo no sɛ otumfo Awurade a ɔkorɔn sen biribiara. 23 Asafo no yɛ Kristo nipadua a ɔno ankasa hyɛ mu na ɔma biribiara wie pɛyɛ wɔ baabiara no.\nNA-TWI : Efesofo 1


Yesu Yii Ne Ho Adi Kyerɛɛ Nnipa Pii | Yesu Asetena\nYESU YII NE HO ADI WƆ EMAUS KWAN SO\nƆKYERƐƐ KYERƐWNSƐM NO MU KYERƐƐ ASUAFO NO\nTOMA GYAEE AKYINNYE NO\nBere a asuafo no kɔɔ Yesu da so Kwasida Nisan da a ɛtɔ so 16 a wɔanhu no no, wɔyɛɛ basaa efisɛ na wɔnte nea asi no ase. (Mateo 28:9, 10; Luka 24:11) Saa da no ara, Kleopa ne osuani foforo sii kwan so fii Yerusalem sɛ wɔrekɔ Emaus; ɛfiri Yerusalem rekɔ hɔ yɛ kilomita 11.\nWɔnam kwan so rekɔ no nyinaa, na wɔreka nea asi no ho asɛm. Ɔhɔho bi bɛbisaa wɔn sɛ: “Ɛdeɛn asɛm na monam kwan so resusu ho yi?” Kleopa yii n’ano sɛ: “Wo nko ara na wote Yerusalem a woyɛ ɔhɔhoɔ a enti wonnim asɛm a asi hɔ nnansa yi?” Ɔhɔho no nso bisaa wɔn sɛ: “Asɛm bɛn?”—Luka 24:17-19.\nWɔkaa sɛ: “Deɛ ɛfa Nasareni Yesu” ho no. Afei nso wɔkaa sɛ: “Na yɛwɔ anidasoɔ sɛ saa ɔbarima yi na wɔayi no sɛ ɔmmɛgye Israel.”—Luka 24:19-21.\nKleopa ne osuani a ɔne no nam no kaa nsɛm a ɛsisii saa da no kyerɛɛ no. Wɔkyerɛɛ mu sɛ mmaa bi kɔɔ baabi a wɔsiee Yesu no, nanso wɔanhu no. Mmaa no kaa sɛ abɔfo yii wɔn ho adi kyerɛɛ wɔn, na abɔfo no ka kyerɛɛ wɔn sɛ Yesu anyane. Afei wɔkaa sɛ ebinom nso de wɔn ani kɔhwɛɛ sɛ ɛyɛ ampa anaa, na “wɔkɔhunuu sɛ ɛte saa, sɛdeɛ mmaa no bɛkaeɛ pɛpɛɛpɛ.”—Luka 24:24.\nƆhɔho no huu sɛ asuafo mmienu no nte nea asi no ase na ɛhia sɛ ɔtene wɔn adwene. Enti ɔkaa no pen kyerɛɛ wɔn sɛ: “O mo a monni adwene na moyɛ nyaa mo akomam sɛ mobɛgye deɛ adiyifoɔ no kaeɛ nyinaa adie! Monnim sɛ ɛhia sɛ Kristo no hunu amane yi nyinaa na ɔkɔ n’animuonyam mu anaa?” (Luka 24:25, 26) Afei ɔkyerɛkyerɛɛ Kristo no ho nkɔmhyɛ pii mu kyerɛɛ wɔn.\nNkakrankakra, wɔn mmiɛnsa nyinaa kɔduu Emaus. Ná asuafo mmienu no pɛ nsɛm no pii aka ho, enti wɔka kyerɛɛ ɔhɔho no sɛ: “Tena yɛn nkyɛn, ɛfiri sɛ ɛreyɛ aduru anwummerɛ na adeɛ anya asa.” Ɔpenee so sɛ ɔne asuafo no bɛtena hɔ, enti wɔyɛɛ sɛ wɔrebɛdidi. Ɔhɔho no faa paanoo bɔɔ mpae bubuu mu maa wɔn. Ɛhɔ ara na wɔhuu sɛ ɛyɛ Yesu, nanso ntɛm ara na ɔyerae. (Luka 24:29-31) Afei wɔbɛgye dii sɛ Yesu anyane ampa!\nAsuafo mmienu yi ani gyee paa sɛ wɔahu Yesu, enti wɔkaa ho asɛm sɛ: “Berɛ a ɔne yɛn rekasa wɔ kwan so na ɔrekyerɛ Twerɛnsɛm no mu kyerɛ yɛn no, ampusu yɛn akoma anaa?” (Luka 24:32) Wɔde ahopere san kɔɔ asomafo no ne anuanom foforo hɔ wɔ Yerusalem. Bere a Kleopa ne ne yɔnko no kɔdui no, wɔammue wɔn ano mpo na wɔtee sɛ nkurɔfo reka sɛ: “Ampa, wɔanyane Awurade na ɔyii ne ho adi kyerɛɛ Simon!” (Luka 24:34) Asuafo mmienu yi de kɔtoo so sɛ wɔn nso de wɔn ani ahu Yesu.\nBere a wɔwɔ dan no mu no, nea wɔhui ara ne sɛ Yesu abɛpue hɔ. Nea ɛyɛ nwonwa wɔ asɛm no mu ne sɛ, Yudafo no ho hu nti, na wɔatoto apono no mu. Enti wɔanhu nea ɛyɛe a Yesu wuraa dan no mu. Ɔka kyerɛɛ wɔn sɛ: “Asomdwoeɛ nka mo.” Nanso na ehu reku wɔn. Sɛnea ɛyɛɛ wɔn bere bi no, ɛha nso, “wɔsusuu sɛ wɔahunu honhom bi.”—Luka 24:36, 37; Mateo 14:25-27.\nNá Yesu pɛ sɛ wɔhu sɛ ɛnyɛ sɛ wɔahu honhom bi anaa wɔreso dae, na mmom ɔwɔ honam nipadua. Enti ɔde ne nsa ne ne nan kyerɛɛ wɔn kaa sɛ: “Adɛn nti na moabotoɔ, na ɛdeɛn nti na mo akomam yɛ mo naa? Monhwɛ me nsa ne me nan, na moahunu sɛ ɛyɛ me ara; momfa mo nsa nsɔ me mu nhwɛ, ɛfiri sɛ honhom nni honam ne nnompe sɛdeɛ mohunu sɛ mewɔ yi.” (Luka 24:36-39) Wɔn ani gyei paa sɛ wɔahu Yesu, nanso na wɔn tirim ntene wɔn papa.\nYesu huu saa no, ɔsan yɛɛ biribi a ɛbɛboa wɔn ama wɔagye adi. Ɔbisaa wɔn sɛ: “Mowɔ aduane bi wɔ hɔ anaa?” Wɔde apataa sini bi a wɔatõtõ maa no dii. Afei ɔkaa sɛ: “Yei ne me nsɛm a meka kyerɛɛ mo berɛ a na meda so ka mo ho [ansa na merewuo] no, sɛ ɛtwa sɛ deɛ wɔatwerɛ afa me ho wɔ Mose mmara ne Adiyifoɔ no ne Nnwom no mu nyinaa ba mu.”—Luka 24:41-44.\nNá Yesu adi kan aboa Kleopa ne osuani a ɔne no nam no ama wɔate Kyerɛwnsɛm no ase. Ɔbɛtoo asuafo no wɔ dan mu hɔ nso, ɔkyerɛkyerɛɛ wɔn. Ɔka kyerɛɛ wɔn sɛ: “Saa kwan yi so na wɔatwerɛ sɛ Kristo no bɛhunu amane na da a ɛtɔ so mmiɛnsa no wasɔre afiri awufoɔ mu, na ne din so na wɔbɛgyina aka adwensakra a ɛma bɔne fafirie ho asɛm wɔ amanaman nyinaa mu—wɔbɛfiri aseɛ afiri Yerusalem; mobɛyɛ nneɛma yi ho adansefoɔ.”—Luka 24:46-48.\nYesu baa dan mu hɔ no, na ɔsomafo Toma nni hɔ. Akyiri yi a ɔbae no, ne nuanom no ka kyerɛɛ no sɛ: “Yɛahunu Awurade!” Nanso Toma kaa sɛ: “Sɛ manhunu nnadewa no ananmu wɔ ne nsam, na mamfa me nsateaa anka nnadewa no ananmu na mamfa me nsa anka ne mfem a, merennye nni da.”—Yohane 20:25.\nNnawɔtwe akyi no, asuafo no san kɔhyiaam wɔ dan mu toom. Saa bere no deɛ na Toma wɔ hɔ. Yesu san de honam nipadua bɛpuee hɔ kyeaa wɔn sɛ: “Asomdwoeɛ nka mo.” Afei ɔka kyerɛɛ Toma sɛ: “Fa wo nsateaa ka ha, na hwɛ me nsam na fa wo nsa ka me mfem, na gyae akyinnyegyeɛ na gye di.” Toma teaam sɛ: “M’Awurade ne me Nyankopɔn!” (Yohane 20:26-28) Afei Toma gye dii paa sɛ Yesu anyane afiri awufo mu ama wabɛyɛ honhom abɔde, na ɔyɛ Yehowa Nyankopɔn nanmusini.\nYesu ka kyerɛɛ Toma sɛ: “Woahu me nti na afei woagye adie? Anigyeɛ ne wɔn a wɔnhunu nanso wɔgye die.”—Yohane 20:29.\nBere a asuafo mmienu bi nam kwan so rekɔ Emaus no, asɛm bɛn na ɔhɔho bi bisaa wɔn?\nDɛn na ɛmaa asuafo no koma pusuu wɔn?\nBere a Kleopa ne osuani foforo san baa Yerusalem no, anigyesɛm bɛn na wɔtee? Dɛn na ɛsii?\nDɛn na afei ɛmaa Toma gye dii sɛ Yesu anyane?\nEsiane sɛ Yesu wusɔre no yɛ Bible nkyerɛkyerɛ titiriw nti, ɛho hia sɛ yehu sɛ esii ampa.


Mmofra, Monhyɛ Mo Gyidi Den | Adesua\nKENKAN WƆ Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Dangme Danish Dutch Ecuadorian Sign Language Efik English Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Tswana Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\nNNWOM: 41, 69\nNnwinnade a wɔde yɛ nhwehwɛmu a wubetumi de ahyɛ wo gyidi den no bi ne dɛn?\nAdɛn nti na ɛyɛ papa sɛ wobɛkekan Bible mũ no nyinaa?\nSɛ wo ne nkurɔfo resusuw ho sɛ Onyankopɔn wɔ hɔ, na ɔno na ɔbɔɔ ade a, dɛn na ɛbɛboa wo?\n1, 2. Ɛnnɛ, nhyɛso bɛn na mmofra betumi ahyia, na dɛn na wobetumi ayɛ wɔ ho?\nONUAWA kumaa bi a ɔwɔ Britain sukuuni ka kyerɛɛ no sɛ: “Sɛnea w’adwenem abue yi, wonsɛ obi a ɛsɛ sɛ ogye di sɛ Onyankopɔn wɔ hɔ koraa.” Onua bi a ɔwɔ Germany kyerɛwee sɛ: “M’akyerɛkyerɛfo bu ka a Bible ka sɛ Onyankopɔn na ɔbɔɔ ade no sɛ anansesɛm bi. Ɛyɛ wɔn sɛ sukuufo no nyinaa gye adannandi di.” Onuawa kumaa bi a ɔwɔ France kae sɛ: “Sɛ m’akyerɛkyerɛfo te sɛ sukuufo no bi da so gye Bible di a, ɛyɛ wɔn nwonwa paa.”\n2 Woyɛ aberante anaa ababaa a wosom Yehowa anaasɛ woresua ne ho ade? Sɛ wuhu sɛ nkurɔfo pii nnye nni sɛ Onyankopɔn wɔ hɔ na mmom biribi te sɛ adannandi na wogye di a, ɛyɛ a ɛyɛ wo sɛ di wɔn akyi anaa? Sɛ saa na ɛte a, ɛnde nneɛma bi wɔ hɔ a wubetumi ayɛ de ahyɛ wo gyidi den bere nyinaa. Emu baako ne sɛ wode adwene a Onyankopɔn de ama wo no bedi dwuma ma ‘ahwɛ wo so.’ Ɛbɛbɔ wo ho ban afi wiase yi nyansapɛ a ebetumi asɛe wo gyidi no ho.—Kenkan Mmebusɛm 2:10-12.\n3 Sɛ yebenya gyidi a edi mũ a, ɛsɛ sɛ yenya Onyankopɔn ho nokware nimdeɛ. (1 Tim. 2:4) Enti sɛ woresua Onyankopɔn Asɛm no ne yɛn Kristofo nhoma no a, nkenkan no kɛkɛ. Dwinnwen ho sɛnea ɛbɛyɛ a ‘wobɛte nea worekenkan no ase.’ (Mat. 13:23) Sɛ woyɛ saa a, wubenya ‘adanse pefee’ sɛ Onyankopɔn ne Ɔbɔadeɛ no, na Bible no yɛ n’Asɛm, na ɛbɛma wo gyidi ayɛ den. Ma yɛnhwɛ sɛnea wubetumi ayɛ saa.—Heb. 11:1.\nSƐNEA WOBƐHYƐ WO GYIDI DEN\n4. Adɛn nti na yebetumi aka sɛ, sɛ obi gye Onyankopɔn di oo, sɛ adannandi na ogye di oo, wɔn nyinaa wɔ gyidi bi? Dɛn na ɛsɛ sɛ yɛn nyinaa yɛ?\n4 Nnipa binom ka sɛ nea enti a wogye adannandi di ne sɛ egyina nyansahu so, nanso gyidi a ɛkyerɛ sɛ Onyankopɔn wɔ hɔ de, egyina biribi a aniwa nhu so. Obi aka asɛm a ɛte saa akyerɛ wo pɛn? Nnipa pii kura adwene a ɛte saa. Nanso biribi wɔ hɔ a ɛsɛ sɛ yɛkae. Ɛne sɛ: Sɛ obi gye Onyankopɔn di oo, sɛ adannandi na ogye di oo, wɔn nyinaa wɔ gyidi bi. Adɛn nti na yɛreka saa? Onipa biara nni hɔ a wahu Onyankopɔn da anaa wahu sɛ wɔrebɔ biribi. (Yoh. 1:18) Na saa ara nso na nyansahufo anaa onipa biara nni hɔ a wahu sɛ abɔde bi a nkwa wom redannan abɛyɛ abɔde foforo. Ɛho nhwɛso ne sɛ, obiara nni hɔ a wahu da sɛ ɔwɔ anaa ɔketew redan abɛyɛ aboa bi te sɛ gyata anaa ɔsono. (Hiob 38:1, 4) Enti ɛsɛ sɛ yɛn nyinaa susuw adanse a ɛwɔ hɔ ho na yedwinnwen ho na ama yɛatumi asi gyinae pa. Ɔsomafo Paulo kaa biribi a ɛma yehu sɛ Onyankopɔn na ɔbɔɔ ade. Ɔkyerɛwee sɛ: “[Onyankopɔn] su horow a wonhu no ada adi pefee fi wiase bɔ so, efisɛ wɔnam nneɛma a wayɛ so na ehu, ɛno ne ne daa tumi ne ne Nyamesu, enti wonni anoyi biara.”—Rom. 1:20.\nFa nnwinnade a ebi wɔ wo kasa mu di dwuma yiye bere a wo ne afoforo resusuw nneɛma ho no (Hwɛ nkyekyɛm 5)\n5. Dɛn na Onyankopɔn ayɛ de aboa yɛn a yɛyɛ ne nkurɔfo no ama yetumi de yɛn adwene yɛ adwuma?\n5 Bible ka sɛ: “Gyidi na yɛde hu sɛ wɔnam Onyankopɔn asɛm so na ɛtotoo nneɛma a ɛwɔ wiase no.” (Heb. 11:3) Wei kyerɛ sɛ, yetumi gye biribi di bere a yɛmfaa yɛn ani ankasa nhui. Enti, nnipa a wɔwɔ nhumu de wɔn adwene yɛ adwuma, na ɛnyɛ wɔn aniwa ne wɔn aso nkutoo. Yehowa ahyehyɛde no ama yɛn nneɛma pii a wɔayɛ ho nhwehwɛmu paa. Saa nneɛma yi betumi aboa yɛn ma yɛde gyidi aniwa ‘ahu’ yɛn Bɔfo no. (Heb. 11:27) Nneɛma yi bi ne video a wɔato din The Wonders of Creation Reveal God’s Glory. Ebi nso ne nhomawa mmienu a wɔato din Was Life Created? ne The Origin of Life—Five Questions Worth Asking. Foforo nso ne nhoma a wɔato din Is There a Creator Who Cares About You? Yɛsan nya nneɛma pii a ɛma yedwen kɔ akyiri wɔ yɛn nsɛmma nhoma mu. Nyansahufo ne afoforo a bere bi na wonnye nni sɛ Onyankopɔn wɔ hɔ no akyerɛkyerɛ nea enti a afei de wogye di sɛ Onyankopɔn wɔ hɔ no mu. Wɔtaa de wɔn nsɛm no ba Nyan! mu. Nyan! mu nsɛm a wɔato din “So Wɔbɔe?” no twe adwene si abɔde mu nneɛma a ɛyɛ nwonwa a yehu no so. Mpɛn pii na nyansahufo bɔ mmɔden sɛ wobesuasua saa abɔde mu nneɛma a ɛyɛ fɛ no.\n6. Sɛ yɛde nnwinnade a yɛwɔ no di dwuma a, mfaso a yebenya no bi ne dɛn? Mfaso bɛn na w’ankasa woanya?\n6 Onua bi a wadi mfe 19 a ɔwɔ United States kaa nhomawa mmienu a yɛaka ho asɛm no ho asɛm sɛ: “Saa nhomawa no aboa me paa. Masua saa nhomawa no mpɛn pii.” Onuawa bi a ɔwɔ France kyerɛwee sɛ: “Nsɛm a wɔato din ‘So Wɔbɔe?’ no ma me ho dwiriw me paa! Ɛma mihu sɛ wɔn a wɔyɛ mfiridwuma a wɔagye din paa no betumi asuasua abɔde mu nneɛma a ɛyɛ nwonwa no de, nanso wɔyɛ dɛn ara a wɔrentumi nyɛ biribi a ɛbɛto saa nneɛma no da.” Ababaa bi a wadi mfe 15 a ɔwɔ South Africa awofo kae sɛ: “Sɛ yɛn babea no nsa ka Nyan! pɛ a, nea odi kan kenkan yɛ ‘Nsɛm a Wobisabisa’ afã hɔ.” Wo nso ɛ? Nneɛma a yɛaka ho asɛm yi, ɛyɛ a wusua dwinnwen ho? Sɛ woyɛ saa a, ɛbɛma wo gyidi ayɛ te sɛ dua a ne ntini atenetene kɔ fam ama ase atim. Gyidi a ɛte saa no bɛboa wo ama woatumi agyina atoro nkyerɛkyerɛ a ɛte sɛ mframa a ano yɛ den no ano.—Yer. 17:5-8.\nNEA ƐBƐMA WOANYA BIBLE MU GYIDI\n7. Adɛn nti na Onyankopɔn pɛ sɛ wode w’adwene yɛ adwuma?\n7 Ɛyɛ mfomso sɛ wubebisa nsɛm bi a wonte ase afa Bible ho anaa? Ɛnyɛ mfomso koraa! Yehowa pɛ sɛ wode ‘w’adwene’ yɛ adwuma na woyɛ nhwehwɛmu, na w’ankasa wuhu nokware no. Ɔmpɛ sɛ wugye di sɛ asɛm bi yɛ nokware esiane sɛ afoforo gye di ara nti. Enti fa w’adwene yɛ adwuma hwehwɛ nimdeɛ a edi mũ no. Saa nimdeɛ no betumi aboa wo ama woanya gyidi a ɛyɛ den. (Kenkan Romafo 12:1, 2; 1 Timoteo 2:4.) Ɔkwan baako a wubetumi afa so anya nimdeɛ a ɛte saa ne sɛ wode nneɛma pɔtee bi besi hɔ na woasua ho ade.\n8, 9. (a) Nneɛma bɛn na ebinom ani gye ho sɛ wobesua ho ade? (b) Mfaso bɛn na ebinom anya wɔ nneɛma a wɔasua adwinnwen ho no so?\n8 Ebinom de asi wɔn ani so sɛ wobesua Bible nkɔmhyɛ ho ade. Anaasɛ wɔde nea Bible ka bɛtoto nea abakɔsɛm akyerɛwfo, nyansahufo, anaa wɔn a wotutu fam hwehwɛ tetefo nneɛma mu ka ho. Nkɔmhyɛ baako a ɛho nhwehwɛmu yɛ anika paa ne Genesis 3:15. Saa kyerɛwsɛm no ma yehu asɛmti titiriw a ɛda Bible no so. Ɛno ne Onyankopɔn tumidi a Ahenni no bɛma obiara ahu sɛ ɛno na ɛfata, ne Onyankopɔn din ho a ɛbɛtew. Kyerɛwsɛm baako pɛ yi de kasakoa bi kyerɛkyerɛ sɛnea Yehowa beyi amanehunu a nnipa afa mu fi Eden besi nnɛ no afi hɔ. Wobɛyɛ dɛn asua Genesis 3:15 ho ade? Ɔkwan baako ne sɛ wobɛhyehyɛ bere a nsɛm bi sisii (time line). Wubetumi ahyehyɛ kyerɛw nsɛm atitiriw a ɛma yehu sɛnea Onyankopɔn de nkakrankakra daa wɔn a wɔn ho nsɛm wɔ Genesis 3:15 no adi. Wubetumi nso ahyehyɛ kyerɛw nsɛm a ɛma yehu nhyehyɛe a na Onyankopɔn nam so bɛma saa nkɔmhyɛ no abam no. Sɛ wuhu sɛnea kyerɛw nsɛm no nyinaa hyia pɛpɛɛpɛ no a, ɛbɛma woahu sɛ ‘honhom kronkron na ɛkaa’ Bible akyerɛwfo ne adiyifo no.—2 Pet. 1:21.\n9 Onua bi a ɔwɔ Germany kyerɛwee sɛ: “Mmarima bɛyɛ 40 na wɔkyerɛw Bible no. Wɔn mu pii antena ase wɔ bere koro mu, na na wonnim wɔn ho mpo. Nanso, wɔn mu biara kaa biribi faa Ahenni no ho.” Onuawa bi a ɔyɛ Australiani kenkan December 15, 2013, Ɔwɛn-Aban mu asɛm bi a na ɛrekyerɛkyerɛ Twam afahyɛ no mu. Ohui sɛ saa afahyɛ titiriw no fa Genesis 3:15 ne Mesia no mmae no ho. Ɔkyerɛwee sɛ: “Ade a misuae no buee m’ani ma mihui sɛ Yehowa ho yɛ nwonwa paa. Mihui sɛ Onyankopɔn yɛɛ saa nhyehyɛe no maa Israelfo no, ɛnna ebenyaa mmamu wɔ Yesu so. Ɛno maa me ho dwiriw me paa. Metenaa ase komm dwinnwen ho, na bere a mibehui sɛ, sɛɛ na aduan a wɔde di Twam afahyɛ no gyina hɔ ma nkɔmhyɛ bi no, ɛyɛɛ me nwonwa paa!” Adɛn nti na saa asɛm no kaa onuawa no koma saa? Odwinnwen nea ɔkenkanee no ho kɔɔ akyiri, na ‘ɔtee ase.’ Wei hyɛɛ ne gyidi den, na ɛma ɔbɛnee Yehowa kɛse.—Mat. 13:23.\n10. Wɔn a wɔkyerɛw Bible no dii nokware. Ɔkwan bɛn so na ɛno ma yenya nsɛm a wɔkyerɛwee no mu gyidi kɛse?\n10 Ade foforo a ɛhyɛ yɛn gyidi den a yebesusuw ho ne nokware a mmarima a wɔkyerɛw Bible no dii ne akokoduru a wɔdaa no adi no. Nhoma akyerɛwfo a wɔtenaa ase tete no hoahoaa wɔn akannifo, na wɔkamfoo wɔn aman. Nanso, Yehowa adiyifo de, bere nyinaa na wɔka nokware. Mfomso a wɔn nkurɔfo ne wɔn ahemfo dii mpo, wɔkyerɛw ho asɛm. (2 Be. 16:9, 10; 24:18-22) Saa ara nso na mfomso a wɔn ankasa mpo dii ne nea Onyankopɔn asomfo foforo nso dii no, wɔamfa ansie. (2 Sam. 12:1-14; Mar. 14:50) Onua aberante bi a ɔwɔ Britain kae sɛ: “Nokwaredi a ɛte saa ho yɛ na. Wei ma yenya ahotoso paa sɛ Bible yɛ nhoma a efi Yehowa hɔ ampa.”\n11. Mmofra bɛyɛ dɛn ahu sɛ mfaso wɔ Bible nnyinasosɛm so?\n11 Esiane mfaso a nnipa pii anya afi Bible nnyinasosɛm so nti, wogye tom paa sɛ Onyankopɔn na ɔma wɔkyerɛw Bible no. (Kenkan Dwom 19:7-11.) Onuawa ababaa bi a ɔwɔ Japan kyerɛwee sɛ: “Bere a m’abusuafo de Bible nkyerɛkyerɛ yɛɛ adwuma no, yebenyaa anigye paa. Yebenyaa asomdwoe ne ɔdɔ, na baakoyɛ baa yɛn ntam.” Bible nnyinasosɛm boa yɛn ma yɛtwe yɛn ho fi atoro som ne gyidihunu a ɛde nnipa pii ayɛ nkoa no ho. (Dw. 115:3-8) Wiase nyansapɛ a ɛkyerɛ sɛ Onyankopɔn biara nni hɔ no, ɔhaw bɛn na ɛde aba nnipa so? Nkyerɛkyerɛ bi te sɛ adannandi ama abɔde abɛyɛ sɛ nyame bi. Wɔama abɛyɛ sɛ abɔde nso wɔ tumi a Yehowa nkutoo na ɔwɔ no bi. Wɔn a wɔka sɛ Onyankopɔn biara nni hɔ no kyerɛ sɛ, yɛn ankasa na yebetumi ama wiase ayɛ yiye. Nanso, wɔnyɛɛ biribiara a ɛkyerɛ sɛ wobetumi ama nneɛma ayɛ yiye daakye.—Dw. 146:3, 4.\nSƐNEA WUBETUMI NE NKURƆFO ASUSUW NSƐM HO\n12, 13. Dɛn ne ɔkwan pa a wubetumi afa so ne wo mfɛfo sukuufo, akyerɛkyerɛfo, ne afoforo asusuw ho sɛ Onyankopɔn na ɔbɔɔ ade, na Bible yɛ n’Asɛm?\n12 Sɛ wo ne afoforo resusuw ho sɛ Onyankopɔn na ɔbɔɔ ade na Bible yɛ n’Asɛm a, wobɛyɛ dɛn ama nsɛm a wobɛka no atɔ wɔn asom? Nea edi kan, mpere wo ho nsusuw sɛ wunim nea wogye di dedaw. Ebinom ka sɛ wogye adannandi di, nanso wɔte nka sɛ Onyankopɔn wɔ hɔ. Ɛyɛ wɔn sɛ Onyankopɔn nam adannandi so na ɛbɔɔ nneɛma a nkwa wom. Afoforo nso ka sɛ, nea enti a wogye adannandi di ne sɛ, sɛ ɛnyɛ nokware a anka wɔrenkyerɛkyerɛ wɔ sukuu mu. Ebinom nso koraa de, nea ama wonnye nni bio sɛ Onyankopɔn wɔ hɔ ne sɛ, nyamesom adi wɔn huammɔ. Ɛno nti, sɛ wo ne obi resusuw nea ɛyɛe a nkwa bae ho a, ɛbɛyɛ papa sɛ wudi kan bisa no nsɛm kakra. Bisa no ma ɔnkyerɛ wo nea ogye di. Sɛ woma ohu sɛ wowɔ ntease na woyɛ aso tie no a, ebia ɔno nso betie wo.—Tito 3:2.\n13 Sɛ obi kasa tia wo esiane sɛ wugye di sɛ Onyankopɔn na ɔbɔɔ ade nti a, wubetumi ayɛ anifere na woama ɔno mmom akyerɛ nea enti a onnye nni sɛ Onyankopɔn na ɔbɔɔ ade. Wubetumi abisa no sɛ, sɛ Ɔbɔadeɛ biara nni hɔ a, ɛnde ɛyɛɛ dɛn na nkwa bae? Sɛ ɛyɛ nokware sɛ nkwa fi adannandi mu a, ɛnde na ɛsɛ sɛ abɔde a edi kan a nkwa wom no tumi yɛ ne sɛso bebree. Adufra ho ɔbenfo bi kae sɛ, nneɛma a biribi a nkwa wom behia na ama atumi ayɛ ne sɛso bebree no bi ne (1) were a ɛbɛbɔ ne ho ban, (2) sɛ́ ebetumi ayɛ n’aduan na ama anya ahoɔden, (3) akwankyerɛ a ɛbɛma atumi ahu sɛnea ɛsɛ sɛ enyin, ne (4) sɛnea ɛbɛkora nsɛm a ɛkyerɛ no sɛnea ɛsɛ sɛ enyin no so na ama atumi ayɛ bebree aka ho. Ɔde kaa ho sɛ: “Sɛ woyɛ nhwehwɛmu fa abɔde ketewa koraa a nkwa wom ho a, wubehu sɛ ɛyɛ nwonwa paa.”\n14. Sɛ ɛyɛ den ma wo sɛ wobɛkyerɛkyerɛ mu sɛ Onyankopɔn na ɔbɔɔ ade na ɛnyɛ adannandi na nneɛma nam so bae a, dɛn na wubetumi ayɛ?\n14 Sɛ ɛyɛ den ma wo sɛ wobɛkyerɛkyerɛ mu sɛ Onyankopɔn na ɔbɔɔ ade na ɛnyɛ adannandi na nneɛma nam so bae a, wubetumi de asɛm bi a Paulo kae ayɛ adwuma. Ɔkyerɛwee sɛ: “Ofie biara obi na osi, na nea ɔyɛɛ nneɛma nyinaa ne Onyankopɔn.” (Heb. 3:4) Ntease wɔ mfatoho a ɛte saa mu, na ɛka koma paa! Nokwasɛm ne sɛ, egye obi a onim nyansa na watumi ayɛ nneɛma a ɛboro adwene ne ntease so saa. Wubetumi nso de nhoma a ɛkyerɛkyerɛ asɛm no mu adi dwuma. Onuawa bi hyiaa aberante bi. Aberante no kae sɛ onnye nni sɛ Onyankopɔn wɔ hɔ, na adannandi mmom na ogye di. Onuawa no de nhomawa mmienu a yɛadi kan aka ho asɛm no maa no. Bɛyɛ nnawɔtwe akyi no, aberante no ka kyerɛɛ onuawa no sɛ, “Afei de, migye di sɛ Onyankopɔn wɔ hɔ.” Wei maa wɔne aberante no fii ase suaa Bible, na wabɛyɛ onua.\n15, 16. Dɛn na wobɛyɛ de asakra ɔkwan a wofa so ne afoforo bɔ Bible ho nkɔmmɔ no, na adɛn nti na ɛsɛ sɛ woyɛ saa?\n15 Sɛ wo ne obi a n’adwenem yɛ no nãã wɔ Bible ho rebɔ nkɔmmɔ a, wubetumi afa akwan a yɛasusuw ho yi so. Bɔ mmɔden sɛ wubehu nea onii no gye di ankasa, ne nsɛm a n’ani begye ho. (Mmeb. 18:13) Sɛ n’ani gye nyansahu ho a, wubetumi ama no nhwɛso a ɛkyerɛ sɛ nyansahu ho asɛm biara a Bible ka no yɛ nokware. Ebia ɛbɛma wakɔ so atie wo. Ebinom nso wɔ hɔ a, sɛ woma wohu sɛ Bible yɛ nhoma a emu nkɔmhyɛ nyinaa bam pɛpɛɛpɛ na emu abakɔsɛm nyinaa yɛ nokware a, ebia ɛbɛka wɔn koma. Anaasɛ wubetumi atwe n’adwene asi Bible nnyinasosɛm bi a ɛma yehu sɛnea ɛsɛ sɛ yɛbɔ yɛn bra so. Ebi ne nea ɛwɔ Bepɔw so Asɛnka no mu no.\n16 Mma wo werɛ mmfi nea enti a wo ne nkurɔfo bɔ nkɔmmɔ no. Yɛpɛ sɛ Bible mu asɛm ka wɔn koma, na ɛnyɛ sɛ yɛne wɔn begye akyinnye. Enti yɛ otiefo pa. Fi wo komam bisa nsɛm, na kasa odwo ne nidi mu, titiriw bere a wo ne mpanyimfo rekasa no. Woyɛ saa a, ebia wobetie wo. Wobehu nso sɛ, woasusuw nea wugye di ho paa. Mmerante ne mmabaa pii nyɛɛ saa. Sɛ wɔn a wɔnte asɛm ase anaa wɔn a wɔpɛ sɛ wodi wo ho fɛw wɔ nea wugye di ho bisa wo nsɛm bi a, enhia sɛ wohaw wo ho ma wɔn mmuae.—Mmeb. 26:4.\nSO NOKWARE NO MU DEN\n17, 18. (a) Dɛn na ɛbɛboa wo ama woaso nokware no mu den? (b) Asɛmmisa bɛn na yebesusuw ho wɔ adesua a edi hɔ no mu?\n17 Sɛ wopɛ sɛ wo gyidi yɛ den a, Bible mfitiase nkyerɛkyerɛ no nko ara a wubehu nnɔɔso. Ɛsɛ sɛ woyere wo ho sua Onyankopɔn Asɛm no te sɛ nea worehwehwɛ akorade a ahintaw. (Mmeb. 2:3-6) Sɛ mowɔ nnwinnade a wɔde yɛ Bible mu nhwehwɛmu wɔ mo kasa mu a, fa di dwuma yiye. Nnwinnade no bi ne Watchtower Library a ɛwɔ DVD so, Ɔwɛn-Aban INTANƐT SO NHOMAKORABEA, Watch Tower Publications Index, ne Nhoma a Yehowa Adansefo De Yɛ Nhwehwɛmu. Afei, fa yɛ wo botae sɛ wobɛkenkan Bible mũ no nyinaa. Wubetumi de asi w’ani so sɛ wode abosome 12 bɛyɛ saa. Onyankopɔn Asɛm no a wobɛkenkan no yɛ ɔkwan baako a eye sen biara a wubetumi afa so ahyɛ wo gyidi den. Ɔmansin sohwɛfo bi kaa nea ɔyɛe wɔ ne mmofraberem ho asɛm sɛ: “Ade baako a ɛboaa me ma migye dii sɛ Bible yɛ Onyankopɔn Asɛm ne sɛ, mekenkan Bible mũ no nyinaa. Ɛma metee Bible mu nsɛm a misuae wɔ me mmofraberem no ase yiye paa. Ɛno na ɛboaa me paa ma me gyidi yɛɛ den.”\n18 Awofo, sɛ mo mma gyidi bɛyɛ den na wɔne Yehowa ntam akɔ so ayɛ kama a, egyina mo so kɛse. Ɛnde yemmisa sɛ, mobɛyɛ dɛn aboa mo mma ma wɔahyɛ wɔn gyidi den? Yebenya saa asɛm no ho mmuae wɔ adesua a edi hɔ no mu.\nMmabun Bi Akyerɛ Nea Enti a Wogye Onyankopɔn Di


Nnwom 41 AKCB - 詩篇 41 CCBT\n1Nhyira ne onipa a mmɔborɔni asɛm ho hia no;\nAwurade gye no wɔ amanehunu bere mu.\n2Awurade bɛbɔ ne ho ban na wakora ne kra;\nobehyira no wɔ asase no so;\nɔrennyaa no mma nʼatamfo apɛde.\n3Awurade bɛhwɛ no wɔ ne yare mpa so\nna wagye no asi hɔ.\n4Mekae se, “Ao Awurade hu me mmɔbɔ;\nsa me yare, efisɛ mayɛ bɔne atia wo.”\n5Mʼatamfo de adwene bɔne ka fa me ho se:\n“Da bɛn na obewu ama ne din ayera?”\n6Bere biara a obi ba me nkyɛn no,\nɔka atosɛm, na ne koma hɔre dinsɛe;\nofi adi kɔ a, ɔde kodi nseku.\n7Mʼatamfo nyinaa keka asomsɛm fa me ho;\nwosusuw bɔne ma me na wɔka se:\n8“Ɔyare bɔne bi abɔ no;\nɔrensɔre mfi nea ɔda hɔ bio.”\n9Mpo me yɔnko pa ara a mede me ho too no so,\nnea me ne no too nsa didii no,\nasɔre atia me.\n10Nanso wo, Awurade, hu me mmɔbɔ;\nma me so, na mintua wɔn so ka.\n11Minim sɛ wʼani sɔ me,\nna me tamfo renni me so nkonim.\n12Me nokwaredi mu, wukura me mu\nna wode me gyina wʼanim afebɔɔ.\n13Nhyira nka Awurade, Israel Nyankopɔn,\nnnɛ ne daa nyinaa.\nAmen! ne Amen!\nAKCB : Nnwom 41\n第 41 篇


Nnwom 118 NA-TWI - Matteo 118 BDG | Biblica América Latina\nNnwom 118 NA-TWI - Matteo 118 BDG\nNkonimdi ho mpaebɔ\n1Da Awurade ase efisɛ, oye na n’adɔe nso wɔ hɔ daa.\n2 Nnipa a wɔwɔ Israel nyinaa nka se, “N’adɔe wɔ hɔ daa.” 3 Onyankopɔn asɔfo nyinaa nka se, “N’adɔe wɔ hɔ daa.” 4 Wɔn a wɔsom no nyinaa nka se, “N’dɔe wɔ hɔ daa.”\n5 M’amanehunu mu, mefrɛɛ Awurade; ogyee me so ma medee me ho. 6 Awurade ne me wɔ hɔ enti minsuro biribiara. Dɛn na obi betumi ayɛ me? 7 Awurade na ɔboa me na mɛhwɛ sɛ wobedi m’atamfo so.\n8 Awurade mu ahotoso ye sen nnipa mu ahotoso. 9 Awurade mu ahotoso ye sen mpanyimfo mu ahotoso.\n10 Atamfo pii twaa me ho hyiae, nanso Awurade tumi nti, mesɛee wɔn nyinaa. 11 Baabiara na wɔatwa me ho ahyia nanso Awurade tumi nti, mesɛee wɔn nyinaa. 12 Wɔbɛkyere guu me so sɛ nnowa nanso wɔhyewee ntɛm so sɛnea ogya atɔ nsɔe mu; Awurade tumi nti, mesɛee wɔn. 13 Wɔbaa me so ahoɔden so a na wɔredi me so nanso Awurade boaa me. 14 Awurade maa me tumi ne ahoɔden; wagye me nkwa. 15 Muntie sɛ Onyankopɔn nkurɔfo a wɔwɔ ne ntamadan mu reteɛm anigye ne nkonimdi so se, “Awurade ahoɔden tumi no na ayɛ. 16 Ne tumi abrɛ yɛn nkonim, n’ahoɔden tumi wɔ ɔko mu no!” 17 Merenwu; mmom mɛtena ase na mapae mu aka nea Awurade ayɛ. 18 Watwe m’aso dennen de, nanso wamma manwu.\n19 Bue Fie hɔ pon ma me, na mɛkɔ mu akɔda Awurade ase. 20 Awurade pon ni; atreneefo nko ara na wotumi ba mu. 21 Mekamfo wo, Awurade, efisɛ, wotee me nka, efisɛ, woama me nkonimdi.\n22 Ɔbo a adansifo poe sɛ ɛho nni mfaso no, na ɛho baa mfaso koraa. 23 Awurade na ɔyɛɛ eyi. Ɛyɛ nwonwa aniso! 24 Ɛnnɛ yɛ Awurade nkonim da. Momma yɛn ani nnye. Momma yenni da no. 25 Gye yɛn nkwa, Awurade, gye yɛn nkwa! Ma yenni nkonim, O Awurade! 26 Awurade nhyira obiara a ɔba Awurade din mu. Yehyira mo fi Awurade fi.\n27 Awurade yɛ Onyankopɔn. Wayɛ yɛn adɔe. Nnubaa kitakita mo yi, mumfiti afahyɛ no ase na muntwa afɔremuka no ho nhyia. 28 Woyɛ me Nyankopɔn na meda wo ase. Mɛpae mu maka wo kɛseyɛ. 29 Da Awurade ase efisɛ, oye na n’adɔe wɔ hɔ daa.\nNA-TWI : Nnwom 118


Bible Mu Nsɛm Yesu Ba sɛ Ɔhene - Yehowa Adansefo Intanɛt Dwumadibea\nƆSAA anifuraefo baanu no yare akyi bere tiaa bi no, Yesu beduu akuraa ketewa bi a ɛbɛn Yerusalem ase. Ɔka kyerɛɛ n’asuafo no baanu sɛ: ‘Monkɔ akuraa no ase na mubehu afurum ba bi. Monsan no mfa mmrɛ me.’\nBere a wɔde afurum no brɛɛ Yesu no, ɔtraa so. Afei ɔde kɔɔ Yerusalem a ɛbɛn hɔ ara. Bere a ɔbɛn kurow no, nnipa dɔm kɛse behyiaa no. Wɔn mu bebree yiyii wɔn atade nguguso de sesɛw kwan no so. Afoforo nso twitwaa berɛw. Wɔde eyinom guguu kwan no so nso, na wɔteɛteɛɛm kae sɛ: ‘Onyankopɔn nhyira ɔhene a ɔba Yehowa din mu no!’\nTeteete wɔ Israel no na ɔhene foforo biara tra afurum ba so kɔ Yerusalem de ne ho kɔkyerɛ nkurɔfo no. Ɛno na na Yesu reyɛ. Na na nkurɔfo yi rekyerɛ sɛ wɔpɛ sɛ Yesu yɛ wɔn hene. Nanso na ɛnyɛ nnipa no nyinaa na wɔpɛ no. Yetumi hu eyi denam nea ɛbae bere a Yesu kɔɔ asɔrefi hɔ no so.\nAsɔrefi hɔ no Yesu saa anifuraefo ne mpakye yare. Mmofra nkumaa no huu eyi no, woyii Yesu ayɛ. Nanso asɔfo no bo fuwii, na wɔka kyerɛɛ Yesu sɛ: ‘Wote nea mmofra no reka no?’\nYesu buae sɛ: ‘Yiw. Monkanee pɛn wɔ Bible mu sɛ: “Mmofra nkumaa so na Onyankopɔn nam de ayeyi bɛba?”’ Enti mmofra no kɔɔ so yii ɔhene a Onyankopɔn apaw no no ayɛ.\nYɛpɛ sɛ yɛyɛ sɛ saa mmofra no, anaa ɛnte saa? Ebia nnipa bi bɛbɔ mmɔden sɛ wɔremma yɛnnka Onyankopɔn ahenni no ho asɛm. Nanso yɛbɛkɔ so aka anwonwade a Yesu bɛyɛ ama nnipa no ho asɛm akyerɛ afoforo.\nNá bere nnui sɛ Yesu fi ase di tumi sɛ ɔhene bere a ɔwɔ asase so no. Da bɛn na saa bere no bedu? Yesu asuafo no pɛe sɛ wohu. Yɛbɛkenkan eyi wɔ adesua a edi hɔ no mu.\nMateo 21:1-17; Yohane 12:12-16.\nBere a Yesu beduu akuraa ketewa bi a ɛbɛn Yerusalem ase no, dɛn na ɔka kyerɛɛ n’asuafo sɛ wɔnyɛ?\nWohwɛ mfonini no a, dɛn na esii bere a Yesu bɛn Yerusalem kurow no?\nBere a mmofra nkumaa no hui sɛ Yesu resa anifuraefo ne mpakye yare no, dɛn na wɔyɛe?\nDɛn na Yesu ka kyerɛɛ asɔfo a na wɔn bo afuw no?\nYɛbɛyɛ dɛn atumi ayɛ sɛ mmofra a woyii Yesu ayɛ no?\nDɛn na asuafo no pɛe sɛ wohu?\nKenkan Mateo 21:1-17.\nƆkwan bɛn so na sɛnea Yesu hyɛn Yerusalem sɛ Ɔhene no nyɛ te sɛ Roma mmere mu ahempɔn a wɔadi nkonim no de no? (Mat. 21:4, 5; Sak. 9:9; Filip. 2:5-8; Kol. 2:15)\nAsuade bɛn na mmofra nkumaa betumi anya afi Israelfo mmarimaa a wɔfaa Dwom 118 no mu asɛm kae bere a Yesu rehyɛn asɔrefie hɔ no hɔ? (Mat. 21:9, 15; Dw. 118:25, 26; 2 Tim. 3:15; 2 Pet. 3:18)\nKenkan Yohane 12:12-16.\nBerɛw a nkurɔfo a woyii Yesu ayɛ no de dii dwuma no gyina hɔ ma dɛn? (Yoh. 12:13; Filip. 2:10; Adi. 7:9, 10)


Yehowa Nyankopɔn Ye, na ‘Ne Papayɛ Dɔɔso Dɛn Ara!’ | Bɛn Yehowa\n‘Ne Papayɛ Dɔɔso Dɛn Ara!’\n1, 2. Onyankopɔn papayɛ kɔ akyiri kodu he, na Bible si saa su yi so dua dɛn?\nNNIPA bi a wɔyɛ nnamfo fi bere tenten ahyia te abɔnten redidi wɔ awia mu bere a owia rekɔtɔ, na ama wɔn ani agye wɔn ho rekasa serew. Akyirikyiri baabi no, okuafo bi hwɛ n’afuw de abotɔyam serew efisɛ osu amuna na afi ase repete ne nnɔbae a ehia nsu no so. Baabi foforo nso, okunu ne ɔyere bi ani agye sɛ wɔahu sɛ wɔn ba afi ase retutu ne nan a ennyee fam no.\n2 Sɛ́ nnipa a wɔte saa nim anaa wonnim no, wɔn nyinaa renya ade biako so mfaso—Yehowa Nyankopɔn papayɛ. Nnipa a wɔpɛ nyamesom taa tĩ asɛm “Onyankopɔn ye” no mu. Bible ka ma emu da hɔ kɛse. Ɛka sɛ: “Ne papayɛ dɔɔso dɛn ara!” (Sakaria 9:17, NW) Nanso, ɛte sɛ nea nnipa kakraa bi pɛ na wonim nea saa nsɛm no kyerɛ ankasa. Dɛn na Yehowa Nyankopɔn papayɛ kyerɛ ankasa, na ɔkwan bɛn so na Onyankopɔn suban yi fa yɛn mu biara ho?\nOnyankopɔn Dɔ Ho Ade a Ɛda Nsow\n3, 4. Dɛn ne papayɛ, na dɛn nti na yebetumi aka Yehowa papayɛ ho asɛm wɔ ɔkwan a ɛfata so sɛ ne dɔ a ɔda no adi?\n3 Wɔ nnɛyi kasa pii mu no, “papayɛ” yɛ asɛmfua bi kɛkɛ. Nanso, sɛnea wɔdaa no adi wɔ Bible mu no, papayɛ nyɛ asɛnhunu koraa. Ne titiriw no, ɛfa ɔbra pa ne suban pa ho. Ɛnde, ɔkwan bi so no, yebetumi aka sɛ papayɛ ayɛ Yehowa ma. Ne su ahorow nyinaa—a ne tumi, n’atɛntrenee, ne ne nyansa ka ho—yɛ papa nkutoo. Ne nyinaa akyi no, yebetumi aka papayɛ ho asɛm ma afata koraa sɛ Yehowa dɔ a ɔda no adi. Dɛn ntia?\n4 Papayɛ yɛ su a wɔda no adi. Ɔsomafo Paulo kyerɛe sɛ ɛyɛ su a nnipa da no adi a ɛyɛ anigye koraa sen trenee. (Romafo 5:7) Yebetumi anya ahotoso sɛ ɔtreneeni bedi mmara mu ahwehwɛde ahorow so pɛpɛɛpɛ, nanso onipa pa yɛ ade kɔ akyiri sen saa. Ofi ne pɛ mu yɛ ade, na ɔyere ne ho hwehwɛ akwan a ɔbɛfa so aboa afoforo. Sɛnea yebehu no, Yehowa ye wɔ saa kwan no so. Ɛda adi sɛ, papayɛ a ɛte saa no fi Yehowa dɔ a enni ano no mu.\n5-7. Dɛn nti na Yesu amma wɔamfrɛ no ‘Ɔkyerɛkyerɛfo Pa,’ na nokwasɛm a ɛkɔ akyiri bɛn na wosii so dua wɔ ha?\n5 Yehowa da nsow wɔ ne papayɛ mu nso. Bere tiaa bi ansa na Yesu rebewu no, ɔbarima bi kɔɔ ne nkyɛn kobisaa no asɛm, frɛɛ no ‘Ɔkyerɛkyerɛfo Pa.’ Yesu buaa no sɛ: “Adɛn na wofrɛ me papa? Obiara nyɛ papa gye obiako, ɔne Nyankopɔn.” (Marko 10:17, 18) Ebia saa mmuae no bɛyɛ wo nwonwa. Dɛn nti na Yesu teɛɛ ɔbarima no? So na Yesu nyɛ ‘Ɔkyerɛkyerɛfo Pa’ ampa?\n6 Ɛda adi sɛ na ɔbarima no de ‘Ɔkyerɛkyerɛfo Pa’ no redi dwuma sɛ adɛfɛdɛfɛsɛm. Yesu fi ahobrɛase mu de anuonyam a ɛte saa no maa ne soro Agya no a ɔyɛ papa sen biara no. (Mmebusɛm 11:2) Na Yesu nso resi nokwasɛm bi a ɛkɔ akyiri so dua. Yehowa nkutoo na ɔyɛ papayɛ ho nhwɛsode. Ɔno nkutoo na ɔwɔ hokwan koraa sɛ ɔkyerɛ nea eye ne nea enye. Adam ne Hawa nam papa ne bɔne ho nimdeɛ dua no a wofi atuatew mu dii no so hwehwɛe sɛ wɔn ankasa benya saa hokwan no. Esiane sɛ Yesu nte sɛ wɔn nti, ofi ahobrɛase mu gyaw gyinapɛn a wɔbɛhyehyɛ no ma N’agya.\n7 Afei nso, na Yesu nim sɛ Yehowa ne nneɛma a eye ankasa nyinaa wura. Ɔne “akyɛde pa nyinaa ne adekyɛde a ɛyɛ pɛ nyinaa” Mafo. (Yakobo 1:17) Ma yɛnhwɛ sɛnea papayɛ da adi wɔ Yehowa ayamye mu.\nYehowa Papayɛ a Ɛdɔɔso no Ho Adanse\n8. Ɔkwan bɛn so na Yehowa ada ayamye adi akyerɛ adesamma nyinaa?\n8 Obiara a watra ase pɛn no anya Yehowa papayɛ so mfaso. Dwom 145:9 ka sɛ: ‘Yehowa ye ma nnipa nyinaa.’ Ne papayɛ a ɛdɔɔso no ho nhwɛso bi ne dɛn? Bible ka sɛ: “Wannyae ne ho adansedi, yɛ yiye ma mo osu fi soro ne bere a aduan ba, na ɔde aduan ne anigye ma mo abotɔyam.” (Asomafo no Nnwuma 14:17) So woadi aduan bi a ɛyɛ dɛ ma w’ahome aka wo ho pɛn? Sɛ ɛnyɛ Yehowa papayɛ na ɛma ɔnwenee asase yi ne ɛso nsu a edi kyinhyia bere nyinaa ne ‘bere a edi adannan ma aduan ba’ ma yenya aduan pii a, anka aduan biara nni hɔ. Ɛnyɛ nnipa a wɔdɔ Yehowa nkutoo na wayɛ wɔn papa a ɛte saa na mmom obiara. Yesu kae sɛ: “Moayɛ mo agya a ɔwɔ soro no mma; efisɛ ɔma ne wia pue nnipa bɔne ne nnipa pa so, na ɔma osu tɔ gu wɔn a wɔteɛ ne wɔn a wɔnteɛ so.”—Mateo 5:45.\nYehowa “ma mo osu fi soro ne bere a aduan ba”\n9. Ɔkwan bɛn so na aprɛ kyerɛkyerɛ Yehowa papayɛ mu?\n9 Nnipa pii bu ayamye a ɛsen biara a wɔayɛ adesamma no adewa, esiane sɛ owia kɔ so bɔ, osu kɔ so tɔ, na bere di adannan ma aduan kɔ so ba bere nyinaa nti. Sɛ nhwɛso no, susuw aprɛ ho hwɛ. Ɛyɛ aduaba a abu so wɔ asase so mmeae a ewim nyɛ hyew pii no. Nanso, ɛyɛ fɛ, ne di yɛ dɛ yiye, na nsu a ɛma ahomeka ne ahoɔden wom. So wunim sɛ wɔ wiase nyinaa no, aprɛ ahorow ahorow bɛyɛ 7,500 na ɛwɔ hɔ, a ebi kɔla yɛ kɔkɔɔ, sika kɔkɔɔ, akokɔsrade, ne ahabammono, na ne kɛse reyɛ ayɛ sɛ akutu? Sɛ aprɛ aba ketewaa bi da wo nsam a, ɛnsɛ hwee. Nanso, efifi nyin yɛ nnua a ɛma ahomeka sen biara no mu biako. (Nnwom mu Dwom 2:3) Aprɛ gu nhwiren a ɛyɛ fɛ wɔ fefɛw bere biara mu; ɛsow aba otwabere biara. Afe biara—kosi mfirihyia 75—aprɛ dua tumi sow aba bɛyɛ nnaka 20 a emu biara mu duru yɛ kilogram 19!\nAba ketewaa yi nyin bɛyɛ dua a etumi ma nnipa aduan mfirihyia pii\n10, 11. Ɔkwan bɛn so na nkate ahorow da Onyankopɔn papayɛ adi?\n10 Yehowa fi ne papayɛ a enni ano mu ama yɛn nipadua a ‘ɛyɛ nwonwa,’ ne nkate a ɔyɛe na aboa yɛn ma yɛahu ne nnwuma na yɛanya mu anigye. (Dwom 139:14) Susuw tebea horow a yɛkaa ho asɛm wɔ ti yi mfiase no ho hwɛ. Ahwɛde bɛn na ɛma mmere a ɛtete saa yɛ anigye? Abofra a ɔreserew afono a ayɛ hyɛnn. Nsu a ɛretɔ gu afuw so. Awiatɔ kɔla kɔkɔɔ, sika kɔkɔɔ, ne afasebiri no. Wɔayɛ nnipa aniwa na ama atumi ahu kɔla ahorow bɛboro 300,000! Na yetumi te ɛnne a ɛyɛ dɛ ahorow, mframa a ɛrebɔ fa nnua mu, akokoaa nserehehe. Dɛn nti na yetumi hu tebea ne nnyigyei ahorow a ɛtete saa no? Bible ka sɛ: “Asõ a ɛte ne aniwa a ehu, [Yehowa, NW] na ɔyɛɛ n’abien nyinaa.” (Mmebusɛm 20:12) Nanso, eyinom yɛ nkate ahorow no mu abien pɛ.\n11 Yehowa papayɛ ho adanse foforo ne ade hua. Nnipa hwene tumi te hua ahorow bɛyɛ 10,000. Wo de susuw kakraa bi ho hwɛ: aduan a w’ani gye ho a wɔrenoa, nhwiren ahorow, nhaban a ɛretete gu, ogya a wɔto wusiw pampan. Na sɛnea biribi ka wo a wote nka no ma wote mframa a ɛbɔ fa w’anim fããfãã no, atuu a ɔdɔfo bi yɛ wo ma wo awerɛkyekye, aduaba bi a ekura wo nsam ho tromtrom a ɛyɛ. Sɛ wokaw mu a, wote ne dɛ. Wote ne huam bere a wo tɛkrɛma te aduaba no mu nsu no dɛ no. Yiw, yɛwɔ nea yebegyina so koraa aka Yehowa ho asɛm sɛ: “Wo papa a wode asie ama wo fɛrefo no sõ dɛn ara!” (Dwom 31:19) Nanso, ɔkwan bɛn so na Yehowa de papa “asie” ama wɔn a wosuro Onyankopɔn no?\nPapayɛ a Mfaso Wɔ So Afebɔɔ\n12. Nsiesiei ahorow a Yehowa yɛ bɛn na ɛho hia sen biara, na dɛn ntia?\n12 Yesu kae sɛ: “Wɔakyerɛw sɛ: ɛnyɛ abodoo nko so na onipa nam bɛtra ase, na asɛm biara a efi Onyankopɔn anom so.” (Mateo 4:4) Nokwarem no, Yehowa honhom fam nsiesiei no betumi ama yɛanya nneɛma pa pii asen nea honam fam nneɛma biara betumi ama yɛanya, efisɛ ɛde yɛn kɔ daa nkwa mu. Yehui wɔ nhoma yi Ti 8 sɛ Yehowa de ne tumi a ɔde siesie ade no adi dwuma wɔ nna a edi akyiri yi mu de honhom fam paradise asi hɔ. Ade titiriw a ɛwɔ saa paradise no mu ne honhom fam aduan a abu so.\n13, 14. (a) Dɛn na odiyifo Hesekiel hui wɔ anisoadehu mu, na ɛkyerɛ dɛn ma yɛn nnɛ? (b) Honhom fam nsiesiei a ɛma nkwa bɛn na Yehowa yɛ ma n’asomfo anokwafo?\n13 Wɔ Bible mu nkɔmhyɛ ahorow a ɛfa nsiesie ho biako mu no, wɔmaa odiyifo Hesekiel nyaa asɔrefie a wɔasiesie na ɛwɔ n’anuonyam mu ho anisoadehu. Asuten bi fii saa asɔrefie no mu sianee, na bere a ɛretene kɔ no, emu trɛwee na emu dɔe araa kosii sɛ ɛbɛyɛɛ “asu a ɛboro so.” Baabiara a saa asu no kɔe no, ɛyɛɛ nhyira. Nnua a efifii n’asukɔn so no ma wonyaa nnuan, na wɔde bi saa yare. Na asu no de nkwa mpo baa Po a Awu a ɛyɛ nkyenenkyene no mu, na nkurɔfo nyaa adwuma yɛe! (Hesekiel 47:1-12) Nanso, na eyi nyinaa kyerɛ dɛn?\n14 Anisoadehu yi kyerɛe sɛ Yehowa bɛsan de ne som kronn ho nhyehyɛe no asi hɔ bio, sɛnea asɔrefie a Hesekiel hui no yɛɛ ho mfonini no. Te sɛ anisoadehu mu asuten no, Onyankopɔn nsiesiei a ɛma nkwa no bɛsen afa ne nkurɔfo mu na ayɛ kɛse bere nyinaa. Efi bere a wɔde ɔsom kronn san sii hɔ wɔ afe 1919 mu no, Yehowa ama ne nkurɔfo anya akyɛde a ɛbɛma wɔanya daa nkwa. Ɔkwan bɛn so? Wiɛ, Bible ahorow, Bible ho nhoma, ne nhyiam ahorow nyinaa aboa ma nnipa ɔpepem pii anya nokwasɛm a ɛho hia. Yehowa nam akwan a ɛtete saa so akyerɛkyerɛ nkurɔfo ne nsiesiei a wɔnam so nya nkwa no mu nea ɛho hia sen biara no ho ade—Kristo agyede afɔre a ɛma obi nya gyinabea a ɛho tew wɔ Yehowa anim no, na wama wɔn a wɔdɔ Onyankopɔn nokwarem na wosuro no no nyinaa anya daa nkwa ho anidaso. * Enti, wɔ nna a edi akyiri yi mu nyinaa no, bere a honhom fam kɔm de wiase no, Yehowa nkurɔfo adidi anom honhom fam.—Yesaia 65:13.\n15. Ɔkwan bɛn so na adesamma anokwafo benya Yehowa papayɛ wɔ Kristo Mfirihyia Apem Nniso no mu?\n15 Nanso, Hesekiel anisoadehu mu asuten no nnyae sen bere a nneɛma nhyehyɛe dedaw yi ba n’awiei no. Mmom no, ɛbɛkɔ so asen pii wɔ Kristo Mfirihyia Apem Nniso no mu. Saa bere no, Yehowa nam Mesia Ahenni no so de bo a Yesu afɔrebɔ no som no nyinaa bedi adesamma anokwafo ho dwuma nkakrankakra de wɔn akɔ pɛyɛ mu. Hwɛ sɛnea yebedi ahurusi wɔ Yehowa papayɛ ho!\nYehowa Papayɛ Afã Foforo\n16. Ɔkwan bɛn so na Bible da no adi sɛ Yehowa papayɛ fa su afoforo ho, na eyinom bi ne nea ɛwɔ he?\n16 Yehowa papayɛ nyɛ ayamye ara kwa. Onyankopɔn ka kyerɛɛ Mose sɛ: “Mɛma me papa nyinaa asen w’anim; na mɛpae [Yehowa, NW] din wɔ w’anim.” Akyiri yi, kyerɛwtohɔ no ka sɛ: “[Yehowa, NW] betwaam n’anim, na ɔpaee sɛ: [Yehowa, Yehowa, Yehowa, NW], Onyankopɔn mmɔborohunufo ne ɔdomfoɔ, nea n’abodwo kyɛ na n’adɔeyɛ ne ne nokware dɔɔso pii.” (Exodus 33:19; 34:6) Enti, Yehowa papayɛ fa su pa pii ho. Ma yensusuw emu abien pɛ ho.\n17. Dɛn ne ɔdom, na ɔkwan bɛn so na Yehowa ada no adi akyerɛ nnipa a wɔnyɛ pɛ?\n17 “Ɔdomfoɔ.” Saa su yi ka sɛnea Yehowa ne n’abɔde di ho nsɛm pii kyerɛ yɛn. Sɛ́ anka Yehowa bɛyɛ obi a ɔka nsɛm penpen yayaayaw, ɔmpɛ nnipa, anaasɛ ɔyɛ nhyɛ, sɛnea nnipa a wɔwɔ tumi taa yɛ no, odwo na ne yam ye. Sɛ nhwɛso no, Yehowa ka kyerɛɛ Abram sɛ: “[Mesrɛ wo, NW], ma w’ani so, na fi nea wowɔ hɔ hwɛ benkum fam ne nifa fam ne apuei ne atɔe.” (Genesis 13:14) Nkyerɛase pii yi asɛm “mesrɛ wo” no fi mu. Bible ho abenfo ka sɛ na agyiraehyɛde bi wɔ Hebri mfitiase nkyerɛwee no mu a ɛmma asɛm no nyɛ ɔhyɛ mu a wofi bisa biribi na mmom nidi mu a wofi srɛ biribi. Nhwɛso a ɛtete saa foforo wɔ hɔ. (Genesis 31:12; Hesekiel 8:5) Susuw ho hwɛ, amansan Hene no ka sɛ “mesrɛ wo” kyerɛ onipa! Wɔ wiase a atirimɔdensɛm, anuɔdensɛm, ne aniammɔnhosɛm ayɛ mu ma no, so ɛnyɛ nea abotɔyam wom sɛ wubesusuw yɛn Nyankopɔn, Yehowa, dom ho?\n18. Ɔkwan bɛn so na Yehowa “nokware dɔɔso pii,” na dɛn nti na saa nsɛm no ma awerɛhyem?\n18 “Ne nokware dɔɔso pii.” Atorodi abɛyɛ wiase no su nnɛ. Nanso, Bible kae yɛn sɛ: “Onyankopɔn nyɛ onipa, na wadi atoro.” (Numeri 23:19) Nokwarem no, Tito 1:2 ka sɛ ‘Onyankopɔn ntumi nni atoro.’ Oye dodo sɛ ɔbɛyɛ saa. Enti, Yehowa bɔhyɛ ahorow yɛ nea yebetumi de yɛn ho ato so koraa; ne nsɛm bam bere nyinaa. Wɔfrɛ Yehowa “nokware Nyankopɔn” mpo. (Dwom 31:5) Ɛnyɛ atoro nko na onni na mmom ɔka nokware pii. Ɔnyɛ obi a ɔde nneɛma sie fee, na ɔkatakata nneɛma so, anaasɛ ɔnka n’asɛm; mmom no, ofi ayamye mu nam ne nyansa a enni ano no so ma n’asomfo anokwafo nya hann. * Ɔkyerɛkyerɛ wɔn sɛnea wɔde nokware ahorow a ɔka kyerɛ wɔn no bɛbɔ wɔn bra, sɛnea ɛbɛyɛ a wobetumi ‘akɔ so anantew nokware no mu.’ (3 Yohane 3) Ne nyinaa mu no, ɔkwan bɛn so na ɛsɛ sɛ Yehowa papayɛ ka yɛn sɛ ankorankoro?\n‘Ma W’ani Nka Yehowa Nnepa Ho’\n19, 20. (a) Ɔkwan bɛn na Satan faa so sɛee Yehowa papayɛ mu ahotoso a na Hawa wɔ no, na dɛn na efii mu bae? (b) Nkɛntɛnso bɛn na ɛfata sɛ Yehowa papayɛ nya wɔ yɛn so, na dɛn ntia?\n19 Bere a Satan sɔɔ Hawa hwɛe wɔ Eden turom no, ofii ase denam ahotoso a na Hawa wɔ wɔ Yehowa papayɛ mu a ɔsɛee no so. Na Yehowa aka akyerɛ Adam sɛ: “Turom ha nnua nyinaa, di bi.” Nnua mpempem pii a ɛbɛyɛ sɛ na ɛwɔ turom hɔ no, emu biako pɛ na Yehowa kae sɛ wɔmmfa wɔn nsa nnka. Nanso, hwɛ sɛnea Satan bisaa Hawa asɛm a edi kan no: “Ampa na Onyankopɔn aka sɛ: Munnni turom ha nnua nyinaa bi?” (Genesis 2:9, 16; 3:1) Satan kyinkyim Yehowa nsɛm maa Hawa nyaa adwene sɛ na Yehowa de biribi pa bi resie no. Awerɛhosɛm ne sɛ, ɔkwan a ɔfaa so no ma onyaa nea na ɔhwehwɛ no. Hawa, te sɛ mmarima ne mmea pii a wɔbaa n’akyi no, adwenem fii ase yɛɛ no nãã wɔ Onyankopɔn a na wama no biribiara a ɔwɔ no papayɛ ho.\n20 Yenim awerɛhow ne ahohia kɛse a adwenem nããyɛ a ɛte saa de aba no. Enti momma yentie asɛm a ɛwɔ Yeremia 31:12 no: ‘Wɔn ani bɛka Yehowa nnepa ho.’ Nokwarem no, ɛsɛ sɛ Yehowa papayɛ ma yɛn ani ka ne nnepa ho. Ɛnsɛ sɛ yɛn adwenem yɛ yɛn nãã wɔ yɛn Nyankopɔn a ne papayɛ dɔɔso pii no atirimpɔw ho da. Yebetumi de yɛn ho ato no so koraa, efisɛ adepa nkutoo na ɔpɛ sɛ wɔn a wɔdɔ no no nya.\n21, 22. (a) Akwan a wobɛpɛ sɛ wofa so yɛ Yehowa papayɛ ho biribi no bi ne dɛn? (b) Su bɛn na yebesusuw ho wɔ ti a edi hɔ no mu, na ɔkwan bɛn so na ɛyɛ soronko wɔ papayɛ ho?\n21 Afei nso, sɛ yenya hokwan sɛ yɛbɛka Onyankopɔn papayɛ ho asɛm akyerɛ afoforo a, yɛn ani gye. Dwom 145:7 ka fa Yehowa nkurɔfo ho sɛ: “Wɔworo wo papayɛ bebrebe no nkae.” Da biara da a yɛte nkwa mu no, yenya Yehowa papayɛ so mfaso ɔkwan bi so. Dɛn nti na womfa nyɛ wo su sɛ wobɛda Yehowa ase wɔ ne papayɛ pɔtee bi ho da biara da? Saa su no a yebesusuw ho, ada Yehowa ase daa wɔ ho, na yɛaka ho asɛm akyerɛ afoforo no bɛboa yɛn ma yɛasuasua yɛn Nyankopɔn a ɔyɛ papa no. Na bere a yɛhwehwɛ akwan a yɛbɛfa so ayɛ papa, sɛnea Yehowa yɛ no, yɛbɛbɛn no pii. Ɔsomafo Yohane a na ne mfe akɔ anim no kyerɛwee sɛ: “Ɔdɔfo, nhwɛ bɔne nsua, na mmom hwɛ papa sua. Nea ɔyɛ papa no fi Nyankopɔn.”—3 Yohane 11.\n22 Yehowa papayɛ bata su afoforo ho nso. Sɛ nhwɛso no, Onyankopɔn yɛ “ɔdomfoɔ,” anaa ɔwɔ nokware dɔ. (Exodus 34:6) Yehowa de saa su yi nkutoo di dwuma mpɛn pii sen papayɛ, efisɛ ɔda no adi kyerɛ n’asomfo titiriw. Yebehu ɔkwan a ɔfa so yɛ saa wɔ ti a edi hɔ no mu.\n^ nky. 14 Yehowa papayɛ ho nhwɛso biara nni hɔ a ɛbɛsen agyede no. Yehowa paw ne Dɔba a ɔwoo no koro no fii honhom abɔde ɔpepem pii no nyinaa mu sɛ ommewu mma yɛn.\n^ nky. 18 Ntease wom sɛ Bible de nokware bata hann ho. Odwontofo no too dwom sɛ: “Ma wo hann ne wo nokware mmegya me.” (Dwom 43:3) Yehowa ma wɔn a wɔpɛ sɛ ɔkyerɛkyerɛ wɔn no hu ne hann, anaasɛ wonya ne ho nimdeɛ pii.—2 Korintofo 4:6; 1 Yohane 1:5.\n1 Ahene 8:54-61, 66 Ɔkwan bɛn so na Salomo kyerɛɛ Yehowa papayɛ ho anisɔ, na enyaa Israelfo no so nkɛntɛnso dɛn?\nDwom 119:66, 68 Ɔkwan bɛn so na yɛn mpaebɔ betumi ada ɔpɛ a yɛwɔ sɛ yesuasua Yehowa papayɛ no adi?\nLuka 6:32-38 Dɛn na ebetumi akanyan yɛn ma yɛasuasua Yehowa ayamye no bi?\nRomafo 12:2, 9, 17-21 Ɔkwan bɛn so na yebetumi ayɛ papa wɔ yɛn da biara da asetra mu?\nDa biara da, Onyankopɔn yɛ nnipa nyinaa papa; ne papayɛ dɔɔso araa ma bonniayɛfo mpo ɔma bi sõ wɔn so.


KENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Igbo Iloko Indonesian Italian Japanese Kikuyu Kinyarwanda Kirghiz Korean Kwangali Latvian Lingala Lithuanian Luo Malagasy Myanmar Ngabere Norwegian Nzema Oromo Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Tswana Turkish Twi Ukrainian Uruund Vietnamese Wayuunaiki Xhosa Yoruba Zulu\nYESU wusɔre no nyɛ asɛm ketewa bi a esii tete mmere mu a ɛnnɛ yebetumi aka sɛ ɛho nhia yɛn. Ɔsomafo Paulo kyerɛɛ mfaso a ɛwɔ so. Ɔkyerɛwee sɛ: “Kristo afi awufo mu sɛ wɔn a wɔadeda wɔ owu mu no aba a edi kan. Na sɛnea ɛnam onipa so na owu bae no, saa ara na ɛnam onipa so na owusɔre nso bae. Na sɛnea obiara rewu wɔ Adam mu no, saa ara na wɔbɛma obiara anya nkwa wɔ Kristo mu.”—1 Korintofo 15:20-22.\nWonyanee Yesu Nisan 16, 33 Y.B. Ɛno ne da a na Yudafo de wɔn afuw mu aba a edi kan kɔ Yerusalem asɔrefie hɔ kɔma Yehowa Nyankopɔn. Asɛm a Paulo kae sɛ Yesu yɛ aba a edi kan no kyerɛ sɛ wobenyan nnipa foforo nso afi awufo mu.\nNea Yesu wusɔre no betumi ayɛ no, Paulo nsɛm a edi hɔ no kyerɛkyerɛ mu. Paulo kae sɛ: “Sɛnea ɛnam onipa so na owu bae no, saa ara na ɛnam onipa so na owusɔre nso bae.” Esiane sɛ Adam de bɔne ne sintɔ awo yɛn nti, owu da hɔ ma yɛn nyinaa. Nanso Yesu de ne nipadua a bɔne biara nni ho bɔɔ afɔre maa yɛn, na abue kwan ato hɔ a ɛbɛma adesamma atumi anya owusɔre, na wɔnam so agye wɔn afi bɔne ne owu nkoasom mu. Paulo ka biribi wɔ Romafo 6:23 de bɔ asɛm no mua sɛ: “Bɔne akatua ne owu, na akyɛde a Onyankopɔn de ma ne daa nkwa a ɛnam yɛn Awurade Kristo Yesu so.”\nYesu ankasa kyerɛɛ sɛnea ne wu ne ne wusɔre no ka yɛn. N’ankasa kaa ne ho asɛm sɛ: “Etwa sɛ wɔma onipa Ba no so na obiara a ogye no di no anya daa nkwa. Na Onyankopɔn dɔ wiase paa ma enti ɔde ne Ba a ɔwoo no koro no mae, na obiara a ɔkyerɛ no mu gyidi no ansɛe na mmom wanya daa nkwa.”—Yohane 3:14-16.\nFa w’ani bu hwɛ—wubetumi atena ase daa a amanehunu, ɛyaw anaa awerɛhow biara nni hɔ! (Adiyisɛm 21:3, 4) Anigyesɛm bɛn ni! Nhomanimfo biako kaa ho asɛm sɛ: “Amusiei ma yɛkae sɛ nkwa yɛ tia, na saa ara na owusɔre nso ma yehu sɛ owu nni baabi gyina.” Ampa, Yesu wusɔre no gye nkwa!


Bible Mu Nsɛm Rut ne Naomi - Yehowa Adansefo Intanɛt Dwumadibea\nBIBLE mu no wubehu nhoma bi a wɔfrɛ no Rut. Ɛyɛ asɛm a ɛfa abusua bi a ɛtraa ase bere a na Israel wɔ atemmufo no ho. Rut yɛ ababaa a ofi Moab asase so; omfi Onyankopɔn man Israel mu. Nanso bere a Rut benyaa Yehowa, nokware Nyankopɔn no, ho nimdeɛ no, obenyaa ne ho dɔ kɛse. Naomi ne ɔbea panyin a ɔboaa Rut ma osuaa Yehowa ho ade.\nNaomi yɛ Israelni bea. Ɔne ne kunu ne ne mmabarima baanu tu kɔɔ Moab asase so bere a na aduan ho ayɛ nã wɔ Israel. Afei da koro Naomi kunu wui. Akyiri yi Naomi mmabarima no waree Moabfo mmabea a wɔfrɛ wɔn Rut ne Orpa. Nanso bɛyɛ mfe 10 akyi no Naomi mmabarima baanu no wuwui. Hwɛ awerɛhow a ɛkaa Naomi ne mmabaa baanu no! Afei Naomi bɛyɛ dɛn?\nDa koro Naomi yɛɛ n’adwene sɛ obetwa kwan tenten no asan akɔ ne nkurɔfo nkyɛn. Rut ne Orpa pɛe sɛ wɔne no tra, enti wɔne no siim. Nanso wɔkɔɔ kakra no, Naomi ka kyerɛɛ mmabaa no sɛ: ‘Monsan nkɔ nkɔtra mo nãnom nkyɛn.’\nNaomi few mmabaa no ano de kraa wɔn. Ɛnna wofii ase sui, efisɛ na wɔdɔ Naomi kɛse. Wɔkae sɛ: ‘Dabi! Yɛne wo bɛkɔ wo nkurɔfo nkyɛn.’ Nanso Naomi buae sɛ: ‘Me mma, monsan nkɔ. Ɛbɛyɛ yiye ama mo wɔ fie.’ Enti Orpa san n’akyi. Nanso Rut ansan.\nNaomi dan ne ho kae sɛ: ‘Orpa kɔ. Wo nso kɔ.’ Nanso Rut buae sɛ: ‘Nhyɛ me sɛ minnyaw wo! Ma me ne wo nkɔ. Nea wokɔ na mɛkɔ, na nea wotra na mɛtra. Wo man bɛyɛ me man, na wo Nyankopɔn ayɛ me Nyankopɔn. Nea wubewu na mewu, na ɛhɔ ara na wobesie me.’ Bere a Rut kaa eyi no, Naomi ammɔ mmɔden bio sɛ ɔbɛma wasan akɔ fie.\nAkyiri yi mmea baanu no koduu Israel. Wɔtraa hɔ. Na ntɛm ara Rut fii ase sɛ ɔreyɛ afuw mu adwuma, efisɛ na ɛyɛ awitwa bere. Ɔbarima bi a wɔfrɛ no Boas ma ɔboaboaa awi ano wɔ n’afum. Wunim Boas maame? Ɔne Rahab a ofi Yeriko no.\nDa koro Boas ka kyerɛɛ Rut sɛ: ‘Mate wo ho asɛm, ne ayamye adi a woayi akyerɛ Naomi. Minim sɛnea wugyaw wo papa ne wo maame na wufii wo kurom, ne sɛnea woaba abɛtra nnipa a na wunnim wɔn da mu. Yehowa nhyira wo!’\nRut buae sɛ: ‘Wo yam ye ma me, me wura. Sɛnea woakasa akyerɛ me no ama m’ani agye.’ Boas pɛɛ Rut asɛm pii, na ankyɛ na wɔwaree. Eyi maa Naomi ani gyei! Na Naomi ani gyei kɛse mpo bere a Rut ne Boas woo wɔn abakan, a wɔfrɛ no Obed no. Akyiri yi Obed bɛyɛɛ Dawid a yebesua ne ho nsɛm pii no nana.\nRut nhoma a ɛwɔ Bible mu no.\nƐyɛɛ dɛn na Naomi bepuee Moab asase so?\nRut ne Orpa yɛ henanom?\nBere a Naomi ka kyerɛɛ Rut ne Orpa sɛ wɔnsan nkɔ wɔn nkurɔfo nkyɛn no, dɛn na wɔn mu biara yɛe?\nBoas yɛ onipa bɛn, na ɔkwan bɛn so na ɔboaa Rut ne Naomi?\nDɛn ne Boas ne Rut ba no din, na adɛn nti na ɛsɛ sɛ yɛkae no?\nKenkan Rut 1:1-17.\nNsɛm bɛn na Rut kae a ɛkyerɛ sɛ ɔwɔ ɔdɔ a edi mu? (Rut 1:16, 17)\nƆkwan bɛn so na adwene a na Rut wɔ no te sɛ adwene a “nguan foforo” no wɔ wɔ wɔn a wɔasra wɔn a wɔwɔ asase so nnɛ no ho? (Yoh. 10:16; Sak. 8:23)\nKenkan Rut 2:1-23.\nƆkwan bɛn so na mmabaa betumi asuasua Rut nhwɛso pa no nnɛ? (Rut 2:17, 18; Mmeb. 23:22; 31:15)\nKenkan Rut 3:5-13.\nBoas buu ɔpɛ a Rut nyae sɛ ɔbɛware no mmom sen sɛ ɔbɛware aberante no dɛn?\nDɛn na Rut suban ma yehu wɔ ɔdɔ a edi mu ho? (Rut 3:10; 1 Kor. 13:4, 5)\nKenkan Rut 4:7-17.\nƆkwan bɛn so na Kristofo mmarima a wɔwɔ hɔ nnɛ betumi ayɛ te sɛ Boas? (Rut 4:9, 10; 1 Tim. 3:1, 12, 13; 5:8)